
AMU CICĂ ERA ODATĂ un rus pe care îl chema 
Ivan. Şi rusul acela, din copilărie, se trezise în oaste. 
Şi slujind el câteva soroace de-a rândul, acuma era 
bătrân. Şi mai-marii lui văzându-l că şi-a făcut datoria 
de ostaş, l-au slobozit din oaste cu arme cu tot, să se 
ducă unde a vrea, dându-i şi două carboave de 
cheltuială. 

Ivan atunci mulţămi mai-marilor săi, şi apoi 
luându-şi rămas bun de la tovarăşii lui de oaste, cu 
care mai trase câte o duşcă, două de rachiu, porneşte 
la drum cântând. 

Şi cum mergea Ivan şovăind când la o margine 
de drum, când la alta, fără să ştie unde se duce, puţin 
mai înaintea lui mergeau, din întâmplare, pe-o cărare 
lăturalnică, Dumnezeu şi cu sfântul Petre, vorbind ei 
ştiu ce. Sfântul Petre, auzind pe cineva cântând din 
urmă, se uită înapoi şi când colo vede un ostaş 
mătăhăind! pe drum în toate părţile. 

— Doamne, zise atunci sfântul Petre spăriet, ori 
hai să ne grăbim ori să ne dăm într-o parte, nu cumva 
ostaşul cela să aibă harţag şi să ne găsim beleaua cu 
dânsul. Ştii c-am mai mâncat eu odată de la unul ca 
acesta o chelfăneală. 

— N-ai grijă, Petre, zise Dumnezeu. De drumeţul 
care cântă, să nu te temi; ostaşul acesta e un om bun 
la inimă şi milostiv. Vezi-l-ăi? Are numai două 
carboave la sufletul său; şi drept cercare hai fă-te 
cerşitor la capătul ist de pod, şi eu la celalalt, şi să 
vezi cum are să ne deie amândouă carboavele de 
pomană, bietul om! Adă-ţi aminte, Petre, de câte ori ti- 


1 A mătăhăi - a umbla de acolo până acolo ca un bezmetic. 


am spus că unii ca aceştiia au să moştenească 
împărăţia ceriurilor. 

Atunci sfântul Petre se pune jos la un capăt de 
pod, iară Dumnezeu la celalalt, şi încep a cere de 
pomană. 

Ivan, cum ajunge în dreptul podului, scoate cele 
două carboave de unde le avea strânse şi dă una lui 
sfântul Petre şi una lui Dumnezeu, zicând: 

— Dar din dar se face raiul. Na-vă! Dumnezeu 
mi-a dat, eu dau şi Dumnezeu iar mi-a da, că are de 
unde. 

Şi-apoi Ivan începe iar a cânta şi se tot duce 
înainte. 

Atunci sfântul Petre zice cu mirare: 

— Doamne, cu adevărat bun suflet de om e 
acesta, şi n-ar trebui să meargă nerăsplătit de la faţa 
ta! 

— Dar, Petre, las’ că am eu purtare de grijă 
pentru dânsul. 

Apoi Dumnezeu porneşte cu sfântul Petre, şi cât 
ici, cât cole, ajung pe Ivan, care o ducea tot într-un 
cântec, de parcă era toată lumea a lui. 

— Bună calea, Ivane, zise Dumnezeu. Dar cânţi, 
cânţi, nu te-ncurci. 

—  Mulţămesc dumneavoastră, zise Ivan, 
tresărind. Dar de unde ştii aşa de bine că mă cheamă 
Ivan? 

— D-apăi dacă n-oi şti eu, cine altul are să ştie? 
răspunse Dumnezeu. 

— Dar cine eşti tu, zise Ivan cam zborşit, de te 
lauzi că ştii toate? 

— Eu sunt cerşitorul pe care l-ai miluit colo la 
pod, Ivane. Şi cine dă săracilor, împrumută pe 
Dumnezeu, zice Scriptura. Na-ţi împrumutul înapoi, 
căci noi nu avem trebuinţă de bani. Ia, numai am vrut 
să dovedesc lui Petre cât eşti tu de milostiv. Află 
acum, Ivane, că eu sunt Dumnezeu, şi pot să-ţi dau 


orice-i cere de la mine, pentru că şi tu eşti om cu 
dreptate şi darnic. 

Ivan atunci, cuprins de fiori, pe loc s-a dezmeţit, 
a căzut în genunchi dinaintea lui Dumnezeu şi a zis: 

— Doamne, dacă tu eşti cu adevărat Dumnezeu, 
cum zici, rogu-te blagosloveşte-mi turbinca asta, ca 
ori pe cine-oi vrea eu, să-l vâr într-însa; şi apoi să nu 
poată ieşi de aici fără învoirea mea. 

Dumnezeu atunci, zâmbind, blagoslovi turbinca 
după dorinţa lui Ivan, şi apoi zise: 

— Ivane, când te-i sătura tu de umblat prin lume, 
atunci să vii să slujeşti şi la poarta mea, că nu ţi-a fi 
rău. 

— Cu toată bucuria, Doamne; am să vin 
numaidecât, zise Ivan. Dar acum, deodată, mă duc să 
văd nu mi-a pica ceva la turbincă? 

Şi zicând aceste, apucă peste câmpi de-a dreptul, 
spre nişte curţi mari, care de-abia se zăreau înaintea 
lui, pe culmea unui deal. Şi merge Ivan, şi merge, şi 
merge, până când pe însărate ajunge la curţile cele. Şi 
cum ajunge întră în ogradă, se înfăţoşază înaintea 
boierului şi cere găzduire. Boierul acela cică era cam 
zgârcit, dar văzând că Ivan este un om împărătesc, n- 
are ce să facă. Şi vrând-nevrând poronceşte unei slugi 
să-i deie lui Ivan ceva de mâncare, şi apoi să-l culce în 
nişte case nelocuite, unde culca pe toţi musafirii cari 
veneau aşa nitam-nisam. Sluga, ascultând poronca 
stăpânului, ia pe Ivan, îi dă ceva de mâncare şi apoi îl 
duce la locul hotărât, să se culce. „Las' dacă nu i-a da 
odihna pe nas, zise boierul în gândul său, după ce 
orândui cele de cuviinţă. Ştiu că are să aibă de lucru 
la noapte. Acum să vedem care pe care? Ori el pe 
draci, ori dracii pe dânsul.” 

Căci trebuie să vă spun că boierul acela avea o 
păreche de case, mai deoparte, în care se zice că 
locuia necuratul. Şi tocmai acolo poronci să culce şi 
pe Ivan. Ivan însă habar n-avea de asta. El, cum a 

intrat în odaia unde l-a dus omul boierului, ş-a pus 
armele în rânduială, s-a închinat după obicei ş-apoi s-a 
tologit aşa îmbrăcat, cum era, pe un divan moale ca 
bumbacul, punându-şi turbinca cu cele două carboave 
sub căpătâi, şi aşternându-se pe somn, căci de-abia îl 
ţineau picioarele de trudit ce era. 

Dar poate, bietul, să se odihnească? Căci cum a 
stâns lumânarea, odată se trezeşte că-i smuceşte 
cineva perna de sub cap şi i-o aruncă cât colo! Ivan 
atunci, puind mâna pe sabie, se scoală răpede, 
aprinde lumânarea şi începe a căuta prin casă, în 
toate părţile, dar nu găseşte pe nimeni. 

— Măi? Dar acest păcat? Ori casa asta nu-i 
curată, ori s-a cutremurat pământul, de mi-a sărit 
perna de sub cap şi eu umblu bădădăind? ca un nebun. 
Ce-or mai fi şi cutremurele ieste? zise Ivan, mai 
făcând câteva cruci până la pământ şi apoi iar se 
culcă. 

Dar când să aţipească, deodată se aud prin casă 
o mulţime de glasuri, care de care mai uricioase; 
unele miorlăiau ca mâţa, altele covițau“ ca porcul, 
unele orăcăiau ca broasca, altele mornăiau ca ursul; 
mă rog, fel de fel de glasuri schimonosite se auzeau, 
de nu se mai ştia ce mama dracului să fie acolo. Ivan 
atunci se cam pricepe ce-ar fi asta. 

— Apoi stăi dar! că are Chira socoteală, cum văd 
eu. Şi odată începe a striga puternic: Paşol na 
turbinca, ciorti! 

Atunci diavolii odată încep a se cărăbăni unul 
peste altul în turbincă, de parcă-i aducea vântul. Şi 
după ce întră ei cu toţii înlăuntru, Ivan începe a-i 
ghigosi muscăleşte. După aceea leagă turbinca strâns 
la gură, o pune sub cap, mai trântindu-le prin turbincă 
nişte ghionturi ruseşti, colea cum ştia el, de da inima 
din draci. Apoi se culcă cu capul pe dânşii şi, 

nemaifiind supărat de nimene, trage Ivan un somn de 
cele popeşti... Dar când pe aproape de cântători, 
Scaraoschi, căpitenia dracilor, văzând că parte din 
slugile lui se zăbăvesc, porneşte cu grăbire la locul 
ştiut, să le caute. Şi ajungând într-o clipă, se vâră, el 
ştie cum şi pe unde, în odaie la Ivan, şi-i şterge o 
palmă prin somn, cât ce poate. Ivan atunci sare ars, şi 
odată strigă: 

— Paşol na turbinca! 

Scaraoschi atunci întră şi el fără vorbă, şi se 
înghesuieşte peste ceilalţi dimoni, căci n-are încotro. 

— Ei, las’ că vă judec eu acuş, necuraţilor: voi 
scoate incul“ din voi, zise Ivan tulburat. Cu mine v-aţi 
găsit de jucat? Am să vă muştruluiesc, de au să râdă şi 
cânii de voi! 

Şi odată se îmbracă şi se înarmează Ivan cu toate 
ale lui, şi ieşind afară începe a face un tărăboi, de s-a 
sculat toată ograda în gura lui. 

— Dar ce ai păţit, mă pobhonțule”, de te-ai sculat 
cu noaptea-n cap, şi faci aşa larmă? ziseră oamenii 
boierului, care dau chiori unul peste altul, de parcă 
aveau orbul găinilor. 

— Ce să păţesc, zise Ivan dârz, ia! Am căptuşit 
nişte iepuroi, şi am de gând să-i jumulesc. 

Boierul, în zgomotul ista, se scoală şi el şi 
întreabă: 

— Ce vuiet e acolo prin ogradă? 

— Ia, mai toată noaptea nu ne-am putut odihni 
din pricina rusului celuia. Dracul ştie ce are, cică a 
prins nişte iepuroi şi vrea să-i jumulească, să iertaţi 
dumneavoastră! 

În vorbele aceste, numai iaca ce se înfăţoşază şi 
Ivan înaintea boierului cu turbinca plină de draci, care 
se zbăteau ca peştii în vârşă. 


1 Inc - poftă de râs, de joc. 
5 Pohonţ - nume dat ostaşului în vechea armată rusă. 

— Iaca, gospodin, cu cine m-am vânjolit toată 
noaptea... dar încaltea ţi-am curăţit şi eu casa de 
draci, şi vi-i aduc plocon des-dimineaţă. Poronceşte 
să-mi aducă nişte palce, că am să-i bat la stroi, să 
pomenească ei cât or trăi, că au dat peste Ivan, robul 
lui Dumnezeu. 

Boierul, văzând aceasta, pe de o parte l-a cuprins 
spaima, iară pe alta nu mai ştia ce să facă de bucurie: 
căci multe sărindare mai dăduse el până atunci pe la 
popi în toate părţile, ca să-i poată izgoni dracii de la 
casă, şi nici că fusese chip. Dar se vede că pân-acum 
le-a fost şi lor veleatul. Cu Ivan ş-au găsit popa! 

— Bine, Ivane, zise boierul cu mulţămire. Să-ţi 
aducă palce câte vrei, şi fă-ţi datoria cum ştii, c-apoi 
om oi fi şi eu, helbet“! 

În sfârşit, nu trece mult la mijloc, iaca se 
pomeneşte Ivan cu un car plin de palce cum îi plăcea 
lui. Le ia el şi le leagă la un loc, tot câte două-trei, 
după cum îşi ştia meşteşugul. 

Dar până la vremea asta, se adunase împrejurul 
lui Ivan tot satul, ca să vadă de patima dracilor. Căci 
lucru de mirare era acesta, nu şagă! Atunci Ivan 
dezleagă turbinca în faţa tuturor, numai cât poate să 
încapă mâna, şi luând câte pe un drăcuşor de corniţe, 
mi ţi-l ardea cu palcele de-i crăpa pielea. Şi după ce-l 
răfuia bine, îi da drumul cu tocmală să nu mai vie pe 
acolo altă dată. 

— N-oi mai veni, Ivane, câte zilişoare oi avea eu, 
zicea Ucigă-l-crucea, cuprins de usturime, şi se tot 
ducea împuşcat, iară oamenii ce priveau, şi mai ales 
băieţii, leşinau de râs. 

Dar mai la urma urmelor, Ivan scoate de barbă şi 
pe Scaraoschi şi-i trage un frecuş de cele moschiceşti, 
de-i fugea sufletul. 


€ Palcă - nuia subţire. 
7 Stroi - rând. 
8 Helbet - las’ pe mine. 


— Poftim! După bucluc umbli, peste bucluc ai 
dat, măi jupâne Scaraoschi. Să te înveţi tu de altă 
dată a mai bântui oamenii, Sarsailă spurcat ce eşti! 

Şi apoi dându-i drumul, na! fuge şi Scaraoschi 
după ceilalţi ca tăunul cu paiul... 

— Dumnezeu să te înzilească, zise atunci boierul, 
cuprinzându-l pe Ivan în braţe şi sărutându-l. De acum 
rămâi la mine, Ivane; şi, pentru că mi-ai curăţit casa 
de draci, am să te ţin ca pe palmă. 

— Ba nu, gospodin, zise Ivan. Mă duc să slujesc 
pe Dumnezeu, împăratul tuturor. 

Şi zicând aceste, se încinge cu sabia, pune 
turbinca la şold, îşi ie raniţa în spate şi puşca de-a 
umăr, şi pornind se tot duce înainte la Dumnezeu. Iară 
privitorii, cu căciulile în mână, îi urau drum bun, 
oriîncotro s-a întoarce. 

— Călătorie sprâncenată, zise boierul. De 
rămâneai, îmi erai ca un frate; iară de nu, îmi eşti ca 
doi. 

Mi se pare mie că şi boierul, cât era de boier, 
luase frica turbincăi, de nu-i păru aşa de rău după 
Ivan, care-i făcuse atâta bine. 

Ivan însă nici nu se gândea la asta; el îşi căuta 
acum de drum, întrebând din om în om unde şede 
Dumnezeu. Dar toţi pe câţi îi întreba dădeau din 
umere, neştiind ce să răspundă la aşa întrebare 
ciudată. 

— Numai sfântul Neculai trebuie să ştie asta, 
zise Ivan scoțând o iconiţă din sân şi sărutând-o pe 
dos şi pe faţă. 

Şi atunci, ca prin minune, se şi trezeşte Ivan la 
poarta raiului! Şi nici una, nici două, odată începe a 
bate în poartă cât ce putea. Atunci sfântul Petre 
întreabă dinlăuntru: 

— Cine-i acolo? 

— Eu. 

— Cine eu? 


— Eu, Ivan. 

— Şi ce vrei? 

— Tabacioc este? 

— Nu-i. 

— Votchi este? 

— Nu-i. 

— Femei sunt? 

— Ba. 

— Lăutari sunt? 

— Nu-s, Ivane, ce mă tot cihăieşti de cap? 

— Dar unde se găsesc de aceste? 

— La iad, Ivane, nu aici. 

— Măi! dar ce sărăcie lucie pe aici pe la rai, zise 
Ivan şi, nemailungind vorba, îndată şi porneşte la iad. 

Şi, el ştie pe unde cotigeşte, că nu umblă tocmai 
mult şi numai iaca ce dă şi de poarta iadului. Şi atunci 
odată începe a bate în poartă, strigând: 

— Ei! Tabacioc este? 

— Este, răspunse cineva dinlăuntru. 

— Votchi este? 

— Este. 

— Femei sunt? 

— Dar cum să nu fie? 

— Lăutari sunt? 

— Ho, ho! câţi pofteşti! 

— A! Haraşo, haraşo! Aici e de mine! Deschideţi 
iute, zise Ivan, tropăind şi frecându-şi mânile. 

Dracul de la poartă, gândind că e vreun 
muştereu vechi de-al lor, deschide. Şi atunci numai 
iaca ce se trezeşte pe neaşteptate cu Ivan Turbinca! 

— Vai de noi şi de noi! ziseră atunci dracii, 
scărmănându-se de cap în toate părţile. Aşa-i c-am 
păţit-o? 

Ivan însă poronceşte să-i aducă mai degrabă 
votchi, tabacioc, lăutari şi femei frumoase, că are gust 
să facă un guleai”. 


” Guleai - petrecere 


Se uită dracii unii la alţii şi, văzând că nu-i chip 
de stat împotriva lui Ivan, încep a-i aduce care 
dincotro rachiu, tiutiun, lăutari şi tot ce-i poftea lui 
Ivan sufletul. Umblau dracii în toate părţile, iute ca 
prâsnelul, şi-i întrau lui Ivan în voie cu toate cele, căci 
se temeau de turbincă, ca de nu ştiu ce, poate mai rău 
decât de sfânta cruce.De la o vreme se chefăluieşte 
Ivan cumsecade, şi unde nu începe a chiui prin iad şi a 
juca horodinca şi cazacinca luând şi pe draci, şi pe 
drăcoaice la joc, cu nepus în masă; şi în vârtejul cela, 
răsturna tărăbi şi toate cele în toate părţile, de-ţi 
venea să te strici de râs de iznoavele lui Ivan. Amu, ce 
să facă dracii ca să-l urnească de acolo? Gândesc ei, 
se sucesc ei, se frământă ei cu mintea fel şi chip, dar 
nici unuia nu-i vine-n cap ce să facă. Talpa-iadului 
însă, mai ajunsă de cap decât toţi dracii, zise atunci 
lui Scaraoschi: 

— Haram de capul vostru, de n-aş fi eu aici, aţi 
păţi voi şi mai rău decât aşa. Aduceţi-mi degrabă o 
putină, o piele de câne şi două bețe, să fac o jucărică 
cum ştiu eu, şi acuş vi-l mătur de aici. 

Şi atunci îndată i se aduc cele cerute, şi tălpoiul 
face iute o darabană; şi apoi furişându-se de Ivan, iese 
cu dânsa afară şi începe a bate ca de război: br... br... 

Ivan atunci îşi vine în simtire, şi într-un buc!“ 
iese afară cu puşca la umăr, să vadă ce este. Talpa- 
iadului atunci face ţuşti! înlăuntru, şi dracii tronc! 
închid poarta după Ivan, şi puind zăvoarele bine, 
bucuria lor că au scăpat de turbincă. Bate el Ivan în 
poartă cât ce poate, se răcăduieşte!! el cu puşca, dar 
au prins ei acum dracii la minte. 

— Ei, las”, cornoraţilor! De mi-aţi mai pica 
vrodată în mână, turbinca are să vă ştie de ştire. 

Dracii însă nu răspundeau nimica dinlăuntru. 


10 Într-un buc - într-o clipă. 
11 A se răcădui - a se repede la cineva, ameninţându-l. 

Văzând Ivan că porţile iadului sunt ferecate în 
toate părţile şi că dracii n-au de gând să-i deschidă, se 
lehămeteşte el acum şi de lăutari, şi de tabacioc, şi de 
votchi, şi de tot, şi porneşte iar la rai, să slujească pe 
Dumnezeu. Şi cum ajunge la poarta raiului, dinafară, 
se şi pune acolo de strajă, şi stă neadormit zi şi 
noapte, tot întru una, fără să se clintească din loc. Şi 
nu mult după aceasta, numai iaca ce vine şi Moartea 
şi vrea numaidecât să între la Dumnezeu ca să 
primească poronci. Ivan atunci îi pune şpaga în piept 
şi zice: 

— Stoti vidma, unde vrei să te duci? 

— La Dumnezeu, Ivane, să vedem ce mi-a mai 
poronci. 

— Nu-i voie, zise Ivan. Las’ că mă duc eu să-ţi 
aduc răspuns. 

— Ba nu, Ivane, trebuie să mă duc eu. 

Ivan atunci, văzând că Moartea dă chioară peste 
dânsul, se stropşeşte la ea, zicând: 

— Paşol vidma, na turbinca! 

Moartea atunci, neavând încotro, se bagă în 
turbincă, şi acuş icneşte, acuş suspină, de-ţi venea să-i 
plângi de milă. Iară Ivan leagă turbinca la gură cu 
nepăsare, ş-o anină într-un copac. Apoi începe a bate 
în poartă. Sfântul Petre atunci deschide, şi când colo 
se trezeşte cu Ivan. 

— Ei, Ivane, doar te-ai săturat acum de umblat 
prin lume după crancalâcuri? 

— M-am săturat şi m-am prea săturat, sfinte 
Petre. 

— Ei, şi ce vrei acum? 

— la, vreau să mă duc la Dumnezeu, să-i spun 
ceva. 

— Bine, Ivane, du-te, nu ţi-i oprită calea. De-a 
puterea-a-hi, acum eşti de casa noastră. 

Ivan atunci se duce de-a dreptul înaintea lui 
Dumnezeu şi zice: 

— Doamne, nu ştiu dacă ai la ştiinţă ori ba, dar 
eu slujesc la poarta raiului de multă vreme. Şi acum 
vine Moartea şi întreabă ce mai poronciţi! 

— Spune-i, Ivane, din partea mea, că poroncesc 
să moară trei ani de zile, de-a rândul, numai oameni 
bătrâni, aşa ca tine... zise Dumnezeu, zâmbind cu 
bunătate. 

— Bine, Doamne, zise Ivan, uitându-se cam lung 
la Dumnezeu. Mă duc să-i spun, cum ai poroncit. 

Şi ducându-se el, scoate Moartea de la 
închisoare şi-i zice: 

— Dumnezeu a poroncit ca să mănânci trei ani 
de zile de-a rândul numai pădure bătrână; de cea 
tânără să nu te atingi! Înţeles-ai? Hai, porneşte şi-ţi fă 
datoria! 

Moartea atunci porneşte prin codri, supărată ca 
vai de ea, şi începe a roade la copaci bătrâni, de-i 
pocneau fălcile. 

Şi după ce se împlinesc trei ani în capăt, iar 
porneşte la Dumnezeu, să primească poronci. Dar 
când ştia că are să deie peste Ivan, i se tăiau 
picioarele ş-o strângea în spate de frică. 

— Turbinca! Afurisita de turbincă mă vâră în 
toate boalele, zicea Moartea, suspinând. Decât n-am 
încotro; trebuie să mă duc, zise oftând. 

În sfârşit, merge ea, nu merge, şi de la o vreme 
ajunge la poarta raiului. Dar când colo, dă iar cu ochii 
de Ivan! 

— Tot aici eşti, Ivane, tot? 

— Ba bine că nu, zise Ivan, făcând stânga- 
mprejur şi puindu-se drept în calea Morţii. Dar unde 
gândeai să fiu, când asta mi-i slujba? 

— Gândeam că te-i fi mai dus prin lume după 
berbantlâncuri!? de-a tale. 


12 Berbantlâc - ştrengărie. 

— Da’ că doar de lume am fugit; o ştiu eu câte 
de dulce şi de amară, bat-o pustia s-o bată. Lui Ivan i-s 
roase urechile de dânsa. Dar ce-ai slăbit aşa, vidmă? 

— De bunătăţile tale, Ivane! Acum cred că nu ţi-i 
mai face blăstăm cu mine, mi-i da drumul să întru la 
Dumnezeu, că tare mare treabă mai am. 

— Da, cum nu; ia mai pune-ţi pofta la o parte, că 
doar nu piere lumea... Nu cumva ai pofti oare să te 
pui la taifasuri cu Dumnezeu! 

— Dar ştii că te prea întreci cu şaga, Ivane?! 

— Aşa ti-i treaba? Incă mă iei la trei parale? 
Paşol na turbinca, vidma! 

Moartea atunci se vâră în turbincă, şi Ivan o 
pune la pastramă, zicând: 

— Șopârcai!? cu cine şopârcai, dar cu Ivan nu 
şopârcai. 

Dumnezeu însă ştia de toate acestea, dar voia să 
mai facă pe cheful lui Ivan, nu tot pe a Morţii, căci 
multe bunătăţi mai făcuse şi ea în viaţa ei! 

— Ia deschide, sfinte Petre, zise Ivan, bătând 
apoi la poartă. 

Sfântul Petre deschide şi Ivan se duce iar de se 
înfăţoşază înaintea lui Dumnezeu şi zice: 

— Doamne, Moartea întreabă ce mai poronciţi? 
Şi să nu vă supăraţi, dar tare-i nestâmpărată şi avană, 
drept să vă spun; şede ca pe spini şi vrea numaidecât 
să-i daţi răspuns. 

— Du-i răspuns, Ivane, că poroncesc să moară de 
acum înainte trei ani de zile, de-a rândul, numai 
oameni tineri, şi alţi trei ani de zile să moară numai 
copii obraznici. 

— Bine, Doamne, zise Ivan, închinându-se până 
la pământ. Mă duc şi-i spun, cum ai poroncit... 

Şi cum ajunge Ivan dinafară de poartă, scoate 
Moartea din turbincă şi-i zice: 


13 A şopârca - a purta cu vorba, a păcăli. 

— Dumnezeu a poroncit ca de acu' înainte să 
mănânci trei ani de zile de-a rândul numai pădure 
tânără; şi alţi trei ani de zile numai vlăstări fragede, 
răchiţică, smicele, nuiele şi altele de sama acestora; 
de pădurea cea bătrână să nu te atingi, că-i poznă! 
Auzit-ai, vidmă? Hai, porneşte până te văd, şi-ţi fă 
datoria cu sfinţenie! 

Moartea atunci, înghițind noduri, porneşte prin 
dumbrăvi, lunci şi huceaguri, supărată ca vai de capul 
ei. Şi de voie, de nevoie, începe când a roade copaci 
tineri, când a forfăca smicele şi nuiele de-i pârâiau 
măselele şi o dureau şalele şi grumazii, întinzându-se 
pe sus, la plopii cei înalţi, şi plecându-se atât pe la 
rădăcinile celor tufari, după mlădiţe fragede. Se 
zămorea!! şi ea, sărmana, cum putea. În sfârşit, s-a 
chinuit Moartea aşa trei ani de zile de-a rândul, şi încă 
alţi trei ani, şi după ce i se împlinesc cei şase ani de 
osândă, iar porneşte la Dumnezeu, să vadă ce poronci 
i-a mai da. Nu-i vorbă, că ştia vidma ce o aştepta, dar 
ce era să facă? 

— Turbinca, mânca-o-ar focul s-o mânânce, zicea 
Moartea, ducându-se la rai, ca şi cum ar fi mers la 
spânzurătoare. Nu ştiu ce să mai zic şi despre 
Dumnezeu, ca să nu greşesc. Pesemne c-a ajuns şi el 
în mintea copiilor, Doamne iartă-mă, de i-a dat lui 
Ivan cel nebun atâta putere asupra mea. Bine mi-ar 
părea să-l văd şi pe Dumnezeu într-o zi, cât e de mare 
şi puternic, în turbinca lui Ivan; ori de nu, macar pe 
sfântul Petrea. Numai atunci mi-ar crede ei mie. 

Şi mergând ea tot bodrogănind vrute şi nevrute, 
ajunge la poarta raiului; şi când dă iar de Ivan, i se 
întunecă lumea înaintea ochilor şi zice oftând: 

— Dar bine, Ivane, iar ai de gând să mă 
chinuieşti cu turbinca ceea a ta? 

— Ba dac-aş avea mai multă putere, ţi-o spun 
drept că ţi-aş scoate ochii ca la dracul şi te-aş frige pe 


14 A zămori - a duce viaţa de azi pe mâine. 

frigare, zise Ivan cu ciudă, că din pricina ta s-a 
prăpădit atâta amar de lume, de la Adam şi până 
astăzi. Paşol na turbinca, vidma! Şi de acum nici mai 
spun lui Dumnezeu despre tine, hoanghină bătrână ce 
eşti! Tu şi cu talpa-iadului sunteţi potrivită păreche. 
Imi vine să vă rup cu dinţii de bunişoare ce sunteţi. 
Am să te ţin la pastramă, hăt şi bine. De acum în 
turbincă au să-ţi putrezească ciolanele. Hă, hă! 

Suspină ea Moartea, dar pace bună! Ivan parcă 
nici n-o vede, nici n-o aude. În sfârşit, trece ea aşa o 
bucată de vreme, cât a fi trecut, şi într-una din zile 
vine Dumnezeu la poartă, să vadă ce năzbutii mai face 
Ivan cu turbinca ceea. 

— Ei, Ivane, ce mai direguieşti? Moartea n-a mai 
venit pe aici? 

Ivan atunci lasă capul în jos şi, tăcând, începe a 
face feţe-feţe. Iară Moartea răspunde înăduşit din 
turbincă: 

— Iată-mă-s, Doamne, pusă la opreală; m-ai lăsat 
de râsul unui şui ca Ivan, nenorocita de mine! 

Dumnezeu atunci dezleagă turbinca, dă drumul 
Morţii şi zice lui Ivan: 

— Ei, Ivane, destul de acum; ţi-ai trăit traiul şi ți- 
ai mâncat malaiul. De milostiv, milostiv eşti; de bun la 
inimă, bun ai fost, nu-i vorbă; dar de la o vreme 
încoace, cam de pe când ţi-am blagoslovit turbinca 
aceasta, te-ai făcut prea nu ştiu cum. Cu dracii de la 
boierul cela ai făcut hara-para. La iad ai tras un 
guleai, de ţi s-a dus vestea ca de popă tuns. Cu 
Moartea te-am lăsat până acum de ţi-ai făcut 
mendrele cum ai vrut, n-ai ce zice. Dar toate-s până la 
o vreme, fătul meu. De acum ţi-a venit şi ţie rândul să 
mori, n-am ce-ţi face. Trebuie să dăm fiecăruia ce este 
al său, căci şi Moartea are socoteala ei: nu-i lăsată 
numai aşa degeaba, cum crezi tu. 

Ivan atunci, văzând că s-au trecut de şagă, se 
pune în genunchi dinaintea lui Dumnezeu şi-l roagă cu 
lacrămi, zicând: 

— Doamne! Rogu-te, să fiu îngăduit macar trei 
zile, în care să-mi grijesc sufletul, să-mi lucrez racla 
cu mâna mea asta slăbănoagă, şi să mă aşez singurel 
într-însa. Şi după aceste, facă Moartea ce va voi cu 
mine, căci văd eu bine că mi s-a strâns funia la par; 
încep a slăbi văzând cu ochii. 

Dumnezeu îi învoieşte cererea aceasta şi apoi, 
luându-i turbinca din stăpânire, îl dă pe sama vidmei, 
ca după trei zile să-i ieie sufletul! 

Ivan acum rămâind singur, supărat ca vai de el, 
pe de-o parte că i-a luat Dumnezeu turbinca, pe de 
alta că are să moară, s-a pus pe gânduri: 

„Mă rog, ia să stau şi să-mi fac socoteală, cu ce 
m-am ales eu, cât am trăit pe lumea asta, zise Ivan în 
gândul său. În oaste am fost numai de zbucium: hăis 
haram, cea haram! De atunci încoace am umblat ia 
aşa, teleleu Tanasă. M-am dus la rai, de la rai la iad, şi 
de la iad iar la rai. Şi tocmai acum la dică, n-am nici o 
mângâiere. Rai mi-a trebuit mie la vremea asta? Ia aşa 
păţeşti dacă te strici cu dracul; aici, la sărăcăciosul ist 
de rai, vorba ceea: Fală goală, traistă uşoară; şezi cu 
banii în pungă şi duci dorul la toate cele. Mai mare 
pedeapsă decât asta, nici că se mai poate! Votchi nu-i, 
tabacioc nu-i, lăutari nu-s, guleai nu-i, nimica nu-i! 
Mai am numai trei zile de trăit, şi te-a... aai dus, 
Ivane, de pe faţa pământului! Oare nu-i de făcut vreo 
şmichirie, până mai este încă vreme?” 

În sfârşit, mai stă el Ivan oleacă aşa, cu fruntea 
răzămată pe mână, şi-i şi trăsneşte în gând una: 

„Taci, că i-am dat de meşteşug! Incaltea ce a fi, a 
fi, dar degeaba n-are să fie. Văd eu bine că tot de una 
mi-i acum”. 

Şi odată se duce Ivan răpede cu cele două 
carboave, el ştie unde, şi cumpără unelte de teslărie, 

două lătunoi'” groase, patru balamale, câteva piroane, 
două belciuge şi un lăcătoi zdravăn, şi se aruncă de-şi 
face el singur o drăguță de raclă, să poată şedea şi 
împăratul într-însa. 

— Iaca, Ivane, şi casa de veci, zise el. Trei coţi de 
pământ, atâta-i al tău! Vezi în ce se încheie toată 
scofala de pe lumea asta? 

Dar n-apucă Ivan a sfârşi bine vorba din urmă, şi 
numai iaca se şi trezeşte cu Moartea în spate: 

— Ei, Ivane, gata eşti? 

— Gata, răspunse el, zâmbind. 

— Dacă eşti gata, hai! Aşază-te mai răpede în 
raclă că n-am vreme de pierdut. Poate mă mai 
aşteaptă şi alţii să le dau răvaş de drum. 

Ivan atunci se pune în raclă cu faţa în jos. 

— Nu aşa, Ivane, zise Moartea. 

— Dar cum? 

— Pune-te cum trebuie să şadă mortul. 

Ivan se pune într-o râl? şi lasă picioarele 
spânzurate afară. 

— Dar bine, Ivane, una-i vorba, alta-i treaba, 
mult ai să mă ţii? Pune-te, măi frate, bine, cum se 
pune! 

Ivan atunci se întoarce iar cu faţa-n jos, cu capul 
bălălău într-o parte şi iar cu picioarele afară. 

— Ă... ra... ca de mine şi de mine! Dar nici atâta 
lucru nu ştii? Se vede că numai de blăstămăţii ai fost 
bun în lumea asta. la fugi de acolo, să-ţi arăt eu, 
nebunule ce eşti! 

Ivan atunci iese din raclă şi stă în picioare umilit. 
Iară Moartea, având bunătate a dăscăli pe Ivan, se 
pune-n raclă cu faţa-n sus, cu picioarele întinse, cu 
mâinile pe piept şi cu ochii închişi, zicând: 

— Iaca aşa, Ivane, să te aşezi. 


15 Lătunoi - scânduri. 
16 Se pune într-o râlă - se pune într-o rână. 

Ivan atunci nu pierde vremea, şi face tranc! 
Capacul deasupra, încuie lacata şi, cu toată 
rugămintea Morţii, umflă racla în spate şi se duce de-i 
dă drumul pe-o apă mare, curgătoare, zicând: 

— Na! că ţi-am făcut conețul!”. De acum du-te pe 
apa sâmbetei. Şi să ieşi din raclă când te-a scoate 
bunica din groapă. Mi-a luat el Dumnezeu turbinca, 
din pricina ta, dar încaltea ţi-am făcut-o bună şi eu. 

— Ei, ei, Doamne, zise apostolul Petru, vezi de ce 
s-a apucat Ivan al sfinţiei tale? 

Dumnezeu atunci, văzând până unde merge 
îndrăzneala lui Ivan, a început a se cam lua şi el pe 
gânduri de năzdrăvăniile lui! Şi aşa, a zis Dumnezeu 
să se desfacă săcriul acolo unde era, şi să iasă 
Moartea la liman, ca să-şi răzbune şi ea acum pe Ivan. 
Şi îndată s-a făcut aşa, şi când nici nu visa Ivan că are 
să mai deie vreodată ochi cu Moartea, numai iaca ce 
se trezeşte cu dânsa faţă-n faţă, zicându-i: 

— Dar bine, Ivane, aşa ni-a fost vorba? 

Ivan atunci a rămas încremenit, fără să mai 
poată zice un cuvânt măcar. 

— Încă te faci niznai? Ei, Ivane, Ivane! Numai 
răbdarea şi bunătatea lui Dumnezeu cea fără de 
margini poate să precovârşească fărădelegile şi 
îndărătnicia ta. De demult erai tu mătrăşit din lumea 
asta şi ajuns de batjocura dracilor, dacă nu-ţi întra 
Dumnezeu în voie, mai mult decât însuşi fiului său. Să 
ştii, Ivane, că de acum înainte ai să fii bucuros să mori 
şi ai să te târâi în brânci după mine, rugându-mă să-ţi 
ieu sufletul, dar eu am să mă fac că te-am uitat, şi am 
să te las să trăieşti cât zidul Goliei şi Cetatea 
Neamţului, ca să vezi tu cât e de nesuferită viaţa la 
aşa de adânci bătrâneţe! 

Şi l-a lăsat Moartea de izbelişte să trăiască: 


Cât e lumea şi pământul 
17 Coneţ - sfârşit (în limba rusă). 

Pe cuptior nu bate vântul. 


Şi aşa, văzând Ivan că nu mai moare, zise în sine: 

„Oare nu cumva de acum mi-oi da cu paru-n cap 
de răul vidmei? Ba, zău, nici nu gândesc. Deie-şi ea, 
dacă vrea”. 

Şi cică, atunci, unde nu s-a apucat şi el, în ciuda 
Morţii, de tras la mahorcă şi de chilit la ţuică şi 
holercă, de parc-o mistuia focul. 

—  Guleai peste  guleai, Ivane, căci altfel 
înnebuneşti de urât, zicea el. 

Dă, ce era să facă bietul om, când Moartea-i 
chioară şi nu-l vede?... 

Şi aşa a trăit Ivan cel fără de moarte veacuri 
nenumărate. Şi poate că şi acum a mai fi trăind, dacă 
n-a fi murit. 

PETRE ISPIRESCU 


Ileana Simziana 


A FOST ODATĂ CA NICIODATĂ etc. 

A fost odată un împărat. Acel împărat mare şi 
puternic bătuse pe toţi împărații de primprejurul lui 
şi-i supusese, încât îşi întinsese hotarele împărăției 
sale pe unde a înţărcat dracul copiii, şi toţi împărații 
cei bătuţi erau îndatoraţi a-i da câte un fiu d-ai săi ca 
să-i slujească câte zece ani. 

La marginea Împărăției lui mai era un alt împărat 
carele, cât a fost tânăr, nu se lăsase să-l bată; când 
cădea câte un pârjol asupra ţărei sale, el se făcea 
luntre şi punte şi-şi scăpa ţara de nevoie; iară după ce 
ajunse la bătrâneţe, se supusese şi el împăratului 
celui mare şi tare, fiindcă n-avea încotro. El nu ştia 
cum să facă, cum să dreagă, ca să împlinească voia 
acelui împărat de a-i trimite pe unul din fiii săi, ca să-i 
slujească: fiindcă n-avea băieţi, ci numai trei fete. 

Dintr-aceasta el sta pe gânduri. Grija lui cea 
mare era ca să nu crează acel împărat că el este 
zăcaş!i şi se îndărătniceşte a-i trimite vreun fiu, din 
care pricină să vină să-i ia împărăţia, iară el cu fetele 
lui să moară în ticăloşie!S, în sărăcie şi ruşine. 

Văzând fetele pe tată-său tot supărat, se luaseră 
şi ele de gânduri, şi nu ştiau ce voie să-i facă, ca să-l 
mai înveselească. Dacă văzură şi văzură că nimic nu-i 
este pe plac, fata cea mai mare îşi luă inima în dinţi şi- 
l întrebă într-o zi la masă, că de ce este supărat: 

— Au purtarea noastră nu-ţi place? zise ea. Au 
supuşii măriei tale sunt răi şi arţăgoşi deci 
pricinuieşte atâta mâhnire? Spune şi nouă, tată, cine 


18 Zăcaş - duşmănos, răzbunător. 
19 Ticăloşie - stare jalnică, mizerie. 

este vipera aceea care nu-ţi dă pace şi-ţi otrăveşte 
bătrâneţele, şi ne făgăduim chiar a ne jertfi dacă 
aceasta va putea să-ţi aline oarecum mâhnirile: căci 
numai tu, tată, eşti mângâierea noastră, după cum 
prea bine ştii; iară noi niciodată n-am ieşit din 
cuvântul tău. 

— De asta, aşa este; n-am a mă plânge de nimic. 
Nu mi-aţi călcat porunca niciodată. Dară voi, dragele 
mele, nu puteţi să-mi alinaţi durerea care-mi pătrunde 
sufletul. Voi sunteţi fete, şi numai un băiat m-ar 
scoate din nevoia în care mă aflu. 

— Eu nu înţeleg, zise fata cea mare, de ce 
ascunzi de noi izvorul mâhnirilor tale, tată; spune, că 
eu, iată, sunt gata a-mi da viaţa pentru tine. 

— Ce să ştiţi voi face, dragele mele! De când 
sunteţi pe lumea asta albă, voi aţi îmblat cu furca, cu 
acul, cu războiul: ştiţi toarce, coase, ţese. Numai un 
viteaz mă poate mântui, care să ştie să răsucească 
buzduganul, să mânuiască sabia cu vârtute şi să 
călărească ca un zmeu-paraleu. 

— Oricum, tată, spune-ne şi nouă, că doară nu s- 
o face gaură în cer, dacă vom şti şi noi ce lucru te 
amăraşte. 

Dacă văzu împăratul că-l înteţesc fetele cu 
rugăciunile, zise: 

— Iată, copilele mele, de ce sunt tot trist. Voi ştiţi 
că nimeni nu s-a putut atinge de împărăţia mea, cât 
am fost tânăr, fără să-şi capete alageaua” şi fără să se 
ducă ruşinat de unde a venit. Acum pârdalnicele de 
bătrâneţe mi-au secat toată vârtutea; braţul meu e 
slăbănogit, nu mai poate să învârtească paloşul de să 
se cutremure vrăjmaşul. Şoimuleanul meu, pentru 
care p-aci, p-aci era să-mi pierz viaţa până l-am 
dobândit, a îmbătrânit şi el: este un răpciugos: abia îşi 
târâie şi el viaţa de azi pe mâine. Altădată abia mă 
arătam înaintea vrăjmaşului şi, să te ţii, pârleo! [i 


2 A-şi căpăta alageaua - a o păţi, a da de belea. 

sfârâia călcâile dinaintea feţii mele; dară azi, ce să vă 
mai spui? Voi ştiţi că m-am supus celui mai mare şi 
mai tare împărat de pe faţa pământului. Însă la dânsul 
este obiceiul ca toţi supuşii împărăției să-i trămită 
câte un fiu, să-i slujească zece ani, şi eu vă am numai 
pe voi. 

— Mă duc eu, tată, zise fata cea mare, şi mă voi 
sili din toate puterile mele să te mulţumesc. 

— Mă tem să nu te întorci fără nici o ispravă. 
Cine ştie ce încurcătură vei face p-acolo, de să nu-i 
mai dea nimeni de căpătâi, cât hău'! 

— Tot ce ştiu, tată, şi mă făgăduiesc, este că nu 
te-oi da de ruşine. 

— Dacă este aşa, pregăteşte-te şi te du. 

Când auzi fata că tată-său îi dă voie să meargă, 
nu mai putea de bucurie. Punea la cale tot pentru 
drum; şi se întorcea numai într-un călcâi, când 
poruncea şi aşeza lucrurile de călătorie. Işi alese calul 
cel mai de frunte din grajdurile împărăteşti, hainele 
cele mai mândre şi mai bogate şi merinde ca să-i 
ajungă un an de zile. 

După ce tată-său o văzu gata de plecare, îi dete 
poveţele părinteşti de cum să se poarte, cum să facă 
ca să nu se descopere că e fată. O învăţă tot ce 
trebuia să ştie un viteaz care mergea la o aşa slujbă 
înaltă, şi cum să se ferească de bârfeli şi clevete, ca să 
nu fie urâtă şi nebăgată în seamă de ceilalţi fii de 
împărat. 

Apoi îi zise: 

— Pasă cu Dumnezeu, fiica mea, şi adu-ţi aminte 
de învăţăturile mele. 

Fata ieşi din curte ca fulgerul; n-o mai ţinea 
pământul de bucurie; într-o clipă nu se mai văzu. Şi 
dacă n-ar fi stat mai încolo să-şi aştepte boierii şi 
carăle cu merinde, acestea s-ar fi pierdut, fiindcă nu 
puteau să se ţină după dânsa. 

Împăratul îi ieşi pe de altă parte înainte, mai la 
marginea împărăției, fără să ştie ea; aşeză îndată un 
pod de aramă, se făcu un lup şi se ascunse sub pod. 
Când era să treacă fie-sa, deodată ieşi de subt acel 
pod, cu dinţii rânjiţi şi clănţănind de te lua groaza; se 
uita drept la dânsa cu nişte ochi cari străluceau ca 
două făclii, şi se repezi la ea ca să o sfâşie. Fata, care 
îngheţase sângele în ea de frică, îşi pierduse cumpătul 
şi, dacă calul nu făcea o săritură la o parte, lupul 
înfigea ghearele într-însa; ea o luă la sănătoasa înapoi. 
Tată-său, care se întoarse înaintea ei, ieşi s-o 
întâmpine, şi-i zise: 

— Nu-ţi spuneam eu, fata mea, că nu toate 
muştele fac miere? 

— Aşa este, tată, dară eu n-am ştiut că, ducându- 
mă să slujesc unui împărat, am să mă lupt şi cu fiare 
sălbatice şi turbate. 

— Dacă este aşa, zise împăratul, şezi acasă de-ţi 
vezi de fuse şi mosoare, şi Dumnezeu să aibă milă de 
mine, ca să nu mă lase a muri ruşinat. 

Nu trecu mult şi se ceru şi fata cea mijlocie să se 
ducă şi dânsa; şi se lega că ea îşi va pune toate 
puterile cum să-şi sfârşească slujba ce lua asupră-şi. 

După multe rugăciuni şi făgăduieli, se înduplecă 
tată-său şi o lăsă şi pe dânsa să se ducă; dară păţi şi 
ea ca soru-sa cea mare, şi întâmpinând-o tată-său, 
când se întorcea, îi zise: 

— Ei, fata mea, nu ţi-am spus eu că nu se 
mănâncă tot ceea ce zboară? 

— Adevărat este, tată, aşa mi-ai zis; dară prea 
era grozav acel lup. Unde deschisese o gură de să mă 
îmbuce dintr-o dată, şi unde se uita cu nişte ochi din 
cari parcă ieşeau nişte săgeți de mă săgetau la inimă! 

— Şezi acasă dară, îi răspunse împăratul, de vezi 
de coada măturei şi de zarzavaturile de la bucătărie. 

Mai trecu ce mai trecu, şi iată că şi fata cea mică 
zise tatălui său, într-o zi, când şedeau la masă: 

— Tată, lasă-mă şi pe mine să fac o cercare: lasă- 
mă, rogu-te, să mă duc şi eu să-mi încerc norocul. 

— Deoarece surorile tale cele mai mari n-au 
putut-o scoate la căpătâi, mă mir cum îţi vine să 
vorbeşti de tine, care nu ştii nici cum se mănâncă 
mămăliga. 

Şi se cerca în tot felul să-i taie pofta de plecare, 
dară în zadar. 

— Pentru dragostea ta, tată, mai zise ea, voi face 
pe dracul în patru, numai să izbutesc; însă dacă 
Dumnezeu îmi va sta împotrivă, mă voi întoarce iarăşi 
la tine, şi fără să mă ruşinez. 

Se mai împotrivi tată-său, se mai codi; dară fie-sa 
îl birui cu rugăciunile. La urmă de tot, zise împăratul: 

— Dacă este aşa, iată, îţi dau şi ţie voie, să 
vedem ce procopseală a să-mi faci. Ce-aş mai râde să 
te văz întorcându-te cu nasul în jos! 

— Vei râde, tată, cum ai râs şi de surorile mele, 
fără cu toate astea să le scază cinstea. 

Fata împăratului, dacă văzu că tată-său îi dete 
voie, se gândi mai întâi pe care din boierii cei bătrâni 
să ia de povăţuitor. Şi până una-alta, ea îşi aduse 
aminte de vitejiile tatălui său din tinereţe şi de calul 
său. Se duse deci la grajd ca să-şi aleagă şi ea un cal. 
Se uită la unul, se uită la altul, se uită la toţi caii din 
grajduri, şi de nici unul nu i se prindeau ochii, deşi 
erau armăsarii şi caii cei mai buni din toată împărăţia. 
În cele mai de pe urmă dete şi peste calul tatălui său 
din tinereţe, răpciugos, bubos şi zăcând pe coaste. 
Cum îl văzu, se uita la el cu milă şi parcă nu se îndura 
să se depărteze de dânsul. Calul, dacă văzu aşa, îi 
zise: 

— Se vede că pentru iubirea ce ai către 
împăratul, stăpână, te uiţi aşa de galeş la mine. Ce pui 
de voinic era în tinereţele lui! Multe izbânzi am mai 
făcut noi amândoi. Dară de când a îmbătrânit, nici pe 
mine n-a mai încălecat altul. Şi dacă mă vezi aşa de 

jigărit, este că n-are cine să mă hrănească ca el. 
Astăzi, uite, de m-ar îngriji cineva cum să-mi priiască 
mie, în zece zile m-aş face de nu m-aş da pe zece ca d- 
alde ăştia. 

Atunci, fata zise: 

— Şi cum trebuie să te îngrijească? 

— Să mă spele în toate zilele cu apă neîncepută, 
să-mi dea orzul fiert în lapte dulce, ca să-l pot roade, 
şi pe fiecare zi o baniţă de jaratec. 

— Când aş şti că-mi vei fi de ajutor să sfârşesc ce 
am pus de gând, mai-mai că aş face aşa precum zici 
tu! 

— Stăpână, zise calul, fă cercarea asta şi nu te 
vei căi. 

Calul era năzdrăvan. 

Fata împăratului îngriji de cal tocmai precum îi 
zise el. 

La a zecea zi, unde se scutură odată calul, şi se 
făcu frumos, gras ca un pepene şi sprinten ca o 
căprioară. 

Apoi, uitându-se vesel la fata împăratului, zise: 

— Să-ţi dea Dumnezeu noroc şi izbândă, stăpâna 
mea, că m-ai îngrijit şi m-ai făcut să mai fiu o dată pe 
lume cum doream. Spune-mi tu care este păsul tău, şi 
porunceşte-mi ce trebuie să fac. 

— Eu voi să merg la împăratul cel mare şi tare, 
vecinul nostru, ca să-i slujesc, şi-mi trebuie pe cineva 
care să mă povăţuiască. Spune-mi pe care din boieri 
să aleg? 

— Dacă vei merge cu mine, îi zise calul, habar să 
n-ai; nu-ţi trebuie pe nimeni. Te voi sluji, cum am slujit 
şi pe tată-tău. Numai să m-asculţi. 

— Dacă este aşa, de azi în trei zile plecăm. 

— Şi chiar acum, dacă porunceşti, îi răspunse 
calul. 

Fata împăratului, cum auzi aceasta, puse toate 
alea la cale pentru drum. Işi luă nişte haine curate, 

dară fără podoabe, niţele merinde şi ceva bani de 
cheltuială, încălecă calul şi, venind înaintea tatălui 
său, îi zise: 

— Rămâi cu Dumnezeu, tată, şi să te găsesc 
sănătos! 

— Cale bună, fata mea, îi zise tată-său. Toate ca 
toate, numai poveţele ce ţi-am dat să nu le uiţi 
niciodată. 


După ce se făgădui că aşa va face, fata porni. 

Ca şi la celelalte fete, tată-său dete pe altă parte 
şi-i ieşi înainte, aşeză iarăşi podul de aramă şi o 
aştepta acolo. 

Pe drum, calul spuse fetei cu ce tertipuri îmblă 
tată-său să-i încerce bărbăţia, şi o povăţui ce să facă 
ca să scape cu faţa curată. Ajungând la pod, unde se 
năpusti asupra ei un lup cu nişte ochi turburaţi şi 
zgâiţi de băga fiori în oase, cu o gură mare şi cu o 
limbă ca de dihanie turbată, cu colții rânjiţi şi 
clănţănind de pare că nu mâncase de o lună de zile; şi 
când să înfigă ghearele sale cele sfâşiitoare, fata dete 
călcâie calului, şi unde se răpezi asupra lupului cu 
paloşul în mână de să-l facă mici fărâmi şi, dacă nu se 
da în laturi lupul, în două îl făcea cu paloşul; căci ea 
nu glumea, fiindcă-şi pusese credinţa şi dorea ca, 
vrând-nevrând, să împlinească slujba ce şi-o luase 
asupră. 

Ea trecu podul mândră ca un voinic. Tată-său se 
miră de vitejia ei şi, dând pe de altă parte, ieşi mult 
înaintea ei, aşeză un pod de argint, se făcu un leu şi 
acolo o aştepta. 

Calul spuse fetei peste ce o să dea şi o învăţă 
cum să facă să scape şi de astă ispită. Cum ajunse fata 
la podul de argint, unde îi ieşi leul înainte cu gura 
căscată, de să o îmbuce cu cal cu tot, cu nişte colţi ca 
cei de fildeş şi cu nişte gheare ca secerile şi răcnea de 
se cutremurau codrii, şi câmpiele vuiau de-ţi lua 

auzul. Numai uitându-se cineva la capul lui cel cât 
baniţa şi la coama aia ce sta rădicată în sus şi zbârlită, 
ar fi îngheţat de frică. 

Dară fata împăratului, îmbărbătată de cal, se 
năpusti odată într-însul cu sabia goală în mână, încât 
dacă nu fugea leul sub pod, în patru îl făcea. Atunci 
trecu podul, multumind lui Dumnezeu şi neştiind ce o 
mai aştepta. 

Fata împăratului, care nu ieşise din casă de când 
o făcuse mă-sa, se mira şi sta în loc uimită, văzând 
frumuseţile câmpului. Aci îi venea să descalece, ca să 
adune câte un mănunchi de flori din mulţimea aia ce 
acoperea văile şi dealurile, flori de cari nu mai văzuse 
ea; aci îi venea să se dea la umbră sub câte un copaci 
nalt şi stufos, în care miile de paseri cântau fel de fel 
de cântece, aşa de duioase, de erau în stare să te 
adoarmă; şi aci în urmă să se ducă la câte un şipot de 
apă limpede ca lacrima ce izvora din câte un colţ de 
piatră din coastele dealurilor; susurul acestor izvoare 
o făcea să se uite galeş la ele şi-i plăcea să le vază 
curgerea lor cea şerpuită ce aluneca pe pământ, 
încungiurate de mulţime de floricele şi verdeață de 
primăvară. Dară la toate astea calul o îmbărbăta şi-i 
da ghes să meargă înainte şi să-şi cate de drum. El îi 
spunea că voinicii nu se uită la d-alde astea, decât 
după ce duc trebile la capăt bun. li mai spuse că are 
să mai dea de o cursă pe care i-o întindea tată-său, şi 
o şi învăţă cum să facă să iasă şi de astă dată 
biruitoare. 

Fata asculta cu toate urechile şi făcu precum o 
învăţă calul, fiindcă văzu ea că toate învăţăturile lui îi 
iese în de bine, şi din cuvântul lui nu se abătea. 

Tată-său, ca şi de la rând, dete pe de altă parte 
şi-i ieşi înainte, aşeză un pod de aur, se făcu un balaur 
mare cu douăsprezece capete şi se ascunse sub acel 
pod. 

Când fu ca să treacă fata pe acolo, unde îi ieşi 
înainte balaurul plesnind din coadă şi încolăcindu-se; 
din gurile lui ieşea văpaie de foc, şi limbile îi jucau ca 
nişte săgeți arzătoare; cum îl văzu fata că este aşa de 
grozav, nişte răcori o apucară şi i se făcu părul 
măciucă de frică. Calul, dacă simţi că fata se pierde cu 
firea, o îmbărbătă iarăşi şi-i aduse aminte ce o 
învățase să facă; iară fata împăratului, după ce mai 
prinse niţică inimă, strânse frâul calului cu mâna 
stângă, îi dete călcâie şi, cu paloşul în dreapta, se 
repezi asupra acelui balaur. 

Un ceas ţinu lupta. Calul o potrivea cum să vină 
tot cam la o parte ca să-i reteze vreun cap; dară 
vrăjmaşul se păzea şi el destul de bine. In cele mai de 
pe urmă, izbuti fata să rănească pe balaur. Atunci, 
dându-se el de trei ori peste cap, se făcu om. 

Fetei nu-i venea să crează ochilor când văzu pe 
tată-său înaintea ei; iară el, luând-o în braţe şi 
sărutând-o pe frunte, îi zise: 

— Văz că tu eşti voinică, fata mea, şi bine ai făcut 
de ţi-ai luat calul ăsta, căci fără dânsul te-ai fi întors şi 
tu ca şi surorile tale. Am bună nădejde să isprăveşti 
cu bine slujba, cu care te-ai însărcinat de bunăvoie. 
Numai adu-ţi aminte de poveţele mele şi să nu ieşi din 
cuvântul calului ce ţi-ai ales. Să ne vedem sănătoşi! 

— Să te auză Dumnezeu, tată, îi răspunse fata, şi 
să te găsesc sănătos. 

Apoi, sărutând mâna tatălui său, se despărţiră. 
După ce merse cale lungă, depărtată, ajunse la nişte 
munţi mari şi înalţi. Între munţi întâlni doi zmei ce se 
luptau de nouă ani şi nu puteau să se dovedească unul 
pe altul. Lupta era pe moarte, ori pe viaţă. Cum o 
văzură ei, crezând că este un voinic, unul îi zise: 

— Făt-frumos, Făt-frumos, vino de taie pe ăst 
duşman al meu, că ţi-oi cădea şi eu vreodată bun la 
ceva. 

Iar cellalt zise şi el: 

— Făt-frumos, Făt-frumos, vino de mă scapă pe 
mine de idolul ăsta de vrăjmaş, şi-ţi voi da un telegar 
fără splină, care se numeşte Galben-de-soare. 

Fata întrebă pe cal, pe care din amândoi să 
scape; iară calul îi zise să scape pe cel ce-i făgăduise 
să-i dea pe Galben-de-soare, că este un cal mai harnic 
decât dânsul, fiindu-i frate mai tânăr. Atunci unde se 
repezi fata la zmeul cellalt cu paloşul şi, dintr-o 
lovitură, îl făcu în două bucăţi! 

Zmeul, dacă se văzu scăpat, îmbrăţişă pe 
mântuitorul său şi-i mulţumi, apoi merseră acasă la 
dânsul ca să dea lui Făt-frumos pe Galben-de-soare, 
după cum se făgăduise. Muma zmeului nu mai putea 
de bucurie când văzu pe fiu-său teafăr şi nu mai ştia 
ce să facă ca să mulţumească lui Făt-frumos că-i 
scăpase copilul de la moarte. 

Fata împăratului arătă dorinţa ce are de a se 
odihni de osteneala drumului ce făcuse. li dară o 
cămară şi o lăsară singură. Ea, prefăcându-se că 
voieşte să îngrijească de cal, îl întrebă dacă are să i se 
întâmple ceva; şi calul îi spuse ce are să facă. 

Muma zmeului pricepu că aci la mijloc se joacă 
vreo drăcie. Ea spuse fiului său că voinicul ce-l 
scăpase de primejdie trebuie să fie fată şi că o 
asemenea fată vitează ar fi numai bună să o ia el de 
soţie. Fiul său zicea că o dată cu capul nu putea el 
crede una ca asta, fiindcă nu se putea ca o mână 
femeiască să răsucească paloşul aşa de bine cum 
făcea Făt-frumos. Atunci muma zmeului zise că are să 
facă cercare. Pentru aceasta puse seara la capul 
fiecăruia din ei câte un mănunchi de flori: la care se 
vor veşteji florile, acela este bărbat, şi la care va 
rămânea verzi, este femeie. 

Fata împăratului, după povaţa calului, s-a sculat 
peste noapte cam despre ziuă, când somnul este mai 
dulce, şi, pâş, pâş, în vârful degetelor, intră în cămara 
zmeului, îi puse mănunchiul său de flori, luă pe al lui 

şi, punându-l la capul patului său, se culcă şi dormi 
dusă. 

Dimineaţa, cum se sculă zmeoaica, se duse într- 
un suflet la fiul său şi văzu florile veştede. După ce se 
sculă şi fata împăratului, merse şi la dânsa şi, văzând 
că şi ale ei se veştejise, tot nu crezu că este voinic. Ea 
zicea fiului său că nu se putea să fie bărbat, fiindcă 
vorba îi curgea din gură ca mierea, boiul îi era aşa de 
gingaş, încât îţi venea să o bei într-o bărdăcuţă de 
apă, perişorul supţire şi stufos îi cădea pe umeri în 
unde, faţa-i are pe vino-ncoace; ochii ăia mari, frumoşi 
şi vioi de te bagă în boale, mănuşiţa aia micuță şi 
picioruşul ca de zână, şi în sfârşit, totul nu putea să fie 
decât de fată, măcar că se ascundea sub ţoalele cele 
voiniceşti. Apoi hotărâră să mai facă o încercare. 

După ce-şi dară bună dimineaţa, după obicei, 
zmeul luă pe fată şi merseră în grădină. Aci, zmeul îi 
arătă toate felurile de flori ce avea, şi o îmbie şi pe 
dânsa să le miroase. Fata împăratului îşi aduse aminte 
de poveţele calului şi, cunoscând viclenia, zise, cam 
răstit, că de ce l-a adus în grădină de dimineaţă ca pe 
o femeie să-i laude florile cu nişte vorbe seci, pe când 
ar fi trebuit să meargă mai întâi la grajduri, să vază 
cum se îngrijeşte p-acolo de cai. 

Auzind acestea, zmeul spuse mă-sei, dară ea nici 
acum nu putea să crează că este băiat. În cele mai de 
pe urmă, zmeoaica se vorbi cu fiul său să mai facă 
încă o-ncercare; zise fiului său să ducă pe Făt-frumos 
în cămara cu armele, să-l îmbie să-şi aleagă ceva de 
acolo şi, de va alege vreo armă din cele împodobite cu 
nestimate, să ştie de bună seamă că ea este fată. 

După prânz, zmeul duse pe Făt-frumos în cămara 
cu armele. Aci erau rânduite cu meşteşug tot felul de 
arme: unele împodobite cu nestimate, altele numai 
aşa, fără podoabe. Fata împăratului, după ce se uită şi 
cercetă mai toate armele, îşi alese o sabie cam 
ruginită, dară cu fierul ce se încovoia de se făcea 

covrig. Apoi spuse zmeului şi mumei sale că a doua zi 
vrea să plece. 

Când auzi muma zmeului ce fel de armă îşi alese, 
se da de ceasul morţii că nu putea descoperi adevărul. 
Ea spuse fiului său că, deşi pare că este băiat, după 
apucăturile lui, dară este fată, şi încă de cele mai 
prefăcute. 

Dacă văzu că n-are încotro, merseră la grajd şi-i 
deteră pe Galben-de-soare. Şi după ce-şi luă rămas 
bun, fata împăratului îşi cătă de drum. 

Încă pe cale fiind şi silind să ajungă, calul zise 
fetei: 

— Stăpână, până acum m-ai ascultat la orice ți- 
am spus, şi toate ţi-au mers bine. Ascultă-mă şi de 
astă dată şi nu vei greşi. Eu sunt bătrân de aci înainte; 
şi mi-e să nu poticnesc. la pe frate-meu Galben-de- 
soare şi fă călătoria mai departe cu el. Încrede-te lui 
cum te-ai încrezut în mine şi nu te vei căi. El este mult 
mai tânăr decât mine şi mai sprinten, şi te va învăţa 
ca şi mine ce să faci la vreme de nevoie. 

— Este adevărat că am izbutit ori de câte ori te- 
am ascultat. Şi dacă n-aş şti cât ai fost de credincios 
tatălui meu, de astă dată nu te-aş asculta. Mă voi 
încrede însă fratelui tău ca şi ţie, după ce-mi va 
dovedi că-mi vrea binele. 

— Încrede-te, stăpână, zise Galben-de-soare, căci 
voi fi mândru să încalece pe mine o vitează ca tine, şi 
apoi mă voi sili ca să nu simţi lipsa fratelui meu, 
fiindcă voi să-l scutesc şi pe dânsul, sărmanul, că e 
bătrân, de necazurile şi primejdiile călătoriei ce vrei 
să faci, pentru că, trebuie să ştii, peste multe nevoi ai 
să dai şi multe primejdii ai să întâlneşti. Dară cu 
vrerea lui Dumnezeu şi de mă vei asculta, pe toate ai 
să le biruieşti şi să le scoţi la capăt bun. 

Fata împăratului încălecă apoi pe Galben-de- 
soare şi se despărţi de calul ei, lăcrimând. Merseră, 
merseră, cale lungă, depărtată, când fata împăratului 

zări o cosiţă de aur. Opri calul şi-l întrebă dacă este 
bine să o ia, ori s-o lase locului. Calul îi răspunse: de o 
vei lua, te vei căi; de nu o vei lua, iarăşi te vei căi; 
dară mai bine este să o iei. 

Fata o luă, o băgă în sân şi plecă înainte. 

Trecură dealuri, trecură munţi şi văi, lăsară în 
urmă păduri dese şi verzi, câmpii cu flori de cari nu 
mai văzuse fata, izvoare cu ape limpezi şi reci, şi 
ajunseră la curtea împăratului celui mare şi tare. 

Ceilalţi fii de împărați cari slujeau acolo îi ieşiră 
înainte şi o întâmpinară. Ei nu se puteau dezlipi de 
dânsa, căci şi vorba-i şi faţa îi erau cu lipici. 

A doua zi se înfăţişă la împăratul şi spuse pentru 
ce a venit. Împăratul nu mai putea de bucurie că-i 
sosise aşa voinic chipeş şi drăgălaş. li plăceau prea 
mult răspunsurile ce primea la întrebările lui, se 
vedea cât de colo că vorbea cu înţelepciune şi 
supunere. Văzând împăratul un tânăr aşa de cuminte, 
prinse dragoste de el şi-l luă pe lângă dânsul. 

Fata de împărat nu se putu împrieteni cu toţi 
ceilalţi fii de împărați, fiindcă cei mai mulţi erau 
năzuroşi, tembeli şi deşucheaţi; iară ei prinseră pizmă 
pe dânsa pentru aceasta; şi, pentru că văzuse că 
împăratul o lua în nume de bine, îi purtau sâmbetele. 

Într-una din zile, ea îşi găti bucate singură şi 
şedea la masă, când doi din ceilalţi fii de împărați 
veniră să o vază. Şezură deci cu toţii şi mâncară. Atât 
de mult plăcură acestor fii de Împărați bucatele, încât 
îşi lingeau şi degetele când mâncau. O lăudară pentru 
meşteşugul de a face bucatele şi ziseră că, de când 
sunt ei, nu mai mâncaseră aşa bucate bune. 

Cum se întâlniră aceştia cu ceilalţi fii de 
împărați, le spuseră că au fost la masă la fiul de 
împărat venit de curând, că au mâncat cum nici 
împăratul nu mănâncă şi că bucatele au fost gătite de 
dânsul. 

Atunci toţi fiii de împărați se alegară de dânsa să 
le gătească într-o zi ea bucatele. Şi iată că tocmai în 
ziua aceea bucătarii curţii se îmbătaseră, sau nu ştiu 
ce făcuseră, că nici focul nu era făcut pe vatră. Şi aşa, 
rugată fiind cu stăruinţă, se apucă şi ea de găti nişte 
bucate  înfricoşate. Când le aduse pe masă la 
împăratul, acesta nu se putea sătura mâncând. Iară 
dacă chemă pe bucătar şi-i dete poruncă că tot astfel 
de bucate să-i gătească, el spuse cine a gătit în ziua 
aceea. Împăratul rămase pe gânduri. 

Apoi veniră şi ceilalţi fii de împărați şi spuseră 
împăratului că fiul împăratului de curând venit s-ar fi 
lăudat, la un chef ce au făcut cu toţii, că ştie unde 
este Ileana  Simziana, cosită de aur, câmpul 
înverzeşte, florile-nfloreşte, şi că are o cosiţă din 
cosiţa ei. Cum auzi împăratul aceasta, porunci să-l 
cheme şi îndată îi zise: 

— Tu ai ştiut de Ileana Simziana şi mie nu mi-ai 
spus nimic, măcar că ţi-am arătat dragoste şi te-am 
cinstit mai mult decât pe ceilalţi. 

După ce ceru şi văzu cosiţa de păr, îi zise: 

— Poruncă împărătească să ştii că ai, să-mi aduci 
pe stăpâna acestei cosiţe; căci, de nu, unde-ţi stau 
talpele îţi va sta şi capul! 

Biata fată de împărat se cercă să zică şi ea ceva, 
dară împăratul îi tăie cuvântul. 

Apoi se duse de spuse calului cele ce se 
întâmplară. 

Calul îi zise: 

— Nu te speria, stăpână. Astă-noapte chiar frate- 
meu mi-a adus răspuns că pe stăpâna cosiţei a furat-o 
un zmeu; că ea nu voieşte nici în ruptul capului să-l 
iubească până nu-i va aduce herghelia ei de iepe; şi că 
zmeul îşi bate capul cum să-i împlinească dorinţa. Ea 
este acum în smârcurile mărilor. Du-te la împăratul şi 
cere să-ţi dea douăzeci de corăbii, şi ia marfă de cea 
mai frumoasă de pune într-însele. 

Fata de împărat nu aşteptă să-i zică de două ori, 
şi se duse drept la împăratul. 

— Să trăieşti, luminate împărate, şi să-ţi fie faţa 
cinstită. Am venit să-ţi spun că slujba cu care m-ai 
însărcinat o voi împlini-o, dacă-mi vei da douăzeci de 
corăbii şi bani ca să cumpăr marfa cea mai frumoasă 
şi mai scumpă ca să pun într-însele. 

— Să se facă aşa precum zici tu, numai să-mi 
aduci pe Ileana Simziana, îi răspunse împăratul. 

Cum se gătiră corăbiile, le încărcară cu marfă şi 
fata de împărat împreună cu Galben-de-soare intrară 
în cea mai frumoasă şi plecară. Nici vânturi, nici 
valurile mării nu putură să le stea împotrivă şi, după o 
călătorie de câteva săptămâni, ajunseră la smârcurile 
mărilor. Acolo stătură. Fata împăratului şi cu Galben- 
de-soare ieşiră la uscat şi îmbiau pe ţărmuri; însă 
când ieşiră, luară din corabie o păreche de conduri 
cusuţi numai cu fir şi împodobiţi cu pietre nestimate. 

Tot îmblând pe aci, zăriră nişte palaturi cari se 
învârteau după soare, şi o luară într-acolo. În cale se 
întâlniră cu trei roabe de ale zmeului, cari păzeau pe 
Ileana Simziana. Cum văzură ele condurii, li se 
scurgeau ochii după dânşii; iară fata împăratului le 
spuse că este un neguţător care a rătăcit drumul pe 
mare. 

Întorcându-se roabele, spuse doamnei lor cele ce 
văzură; iară ea zărise de pe fereastră pe neguţătorul; 
de cum îl ochi, începu să-i tâcâie inima, fără să ştie de 
ce. 

Şi era bună bucuroasă de a putea să scape de 
zmeu, mai cu seamă că nu era atunci acolo, fiindcă-l 
trămisese ca să-i aducă herghelia ei cu iepele. 

După ce ascultă cele ce-i spuse roabele, se duse 
la neguţător, care aştepta la poartă, ca să vază şi ea 
condurii; dară după ce auzi de la neguţător că are în 
corabie marfă şi mai scumpă şi mai frumoasă, se 
înduplecă de rugăciunile neguţătorului şi pofti să 

meargă să-i vază marfa; ajungând la corabie şi tot 
alegând la marfă, nu băgase de seamă că lopătarii 
depărtaseră corabia de la uscat şi, dând Dumnezeu un 
vânt bun, corăbiile mergeau ca săgeata; când se 
pomeni în mijlocul mării, Ileana Simziana se prefăcu 
că-i pare rău şi prinse a certa pe neguţător că o 
înşelase, iară-n sufletul ei ruga pe Dumnezeu să-i 
ajute a scăpa de iasma de zmeu. 

Ajunseră cu norocire la țărm, când, ce să vezi! 
Drăcoaica de muma zmeului, cum auzi de la roabe că 
pe Ileana Simziana o furase un neguţător şi fugea cu 
dânsa cu corăbiile, se luă după ei; şi ajungând la țărm, 
o văzură venind după dânşii ca o leoaică, cu o falcă în 
cer şi una în pământ şi aruncând văpaie din gura ei ca 
dintr-un cuptor. 

Cum o văzu lleana Simziana, înţelese că e 
zgripţuroaica de mumă a zmeului, spuse neguţătorului 
- cu care era călare pe Galben-de-soare - şi începu a 
plânge cu foc. 

Fata împăratului întrebă pe Galben-de-soare ce 
să facă, că o dogoreşte văpaia ce iese din gura 
zmeoaicei, iară Galben-de-soare îi răspunse: 

— Bagă mâna în urechea mea cea stângă, de 
scoate grezia ce este acolo şi o aruncă înapoi. 

Aşa făcu fata împăratului. Apoi o luară iute la 
picior, pe când în urma lor se nălţă deodată un munte 
de piatră care atingea cerul. 

Muma zmeului făcu ce făcu şi trecu muntele, 
căţărându-se din colţ în colţ, şi, să te ţii după dânşii! 
Văzând Ileana Simziana că iară era să-i ajungă, spuse 
neguţătorului; iară acesta, după ce se înţelese cu 
calul, scoase din urechea lui cea dreaptă o perie şi o 
aruncă înapoi. Îndată se făcu o pădure mare şi deasă, 
de nu putea să treacă prin ea nici pui de fiară. Muma 
zmeului roase din copaci, se agăţă de ramuri, sări din 
vârf în vârf, se strecură, şi tot după dânşii, alergând 
ca un vârtej. Dacă văzură că şi de astă dată îmblă să-i 

ajungă, fata împăratului întrebă iară pe cal ce să facă, 
şi acesta îi zise să ia inelul de logodnă ce se află în 
degetul Ileanei Simzianei şi să-l arunce înapoi. Cum 
aruncă inelul, se făcu un zid de cremene până la cer. 

Muma zmeului, dacă văzu că nu se poate urca pe 
dânsul şi să treacă dincolo, nici să roază din acest zid, 
nu mai putea de ciudă şi, cum era de cătrănită şi 
amărâtă, se urcă şi ajunse cu gura la gaura ce lăsase 
inelul să rămână, şi suflă văpaie din gura ei cea 
spurcată cale de trei ceasuri ca să-i ajungă şi să-i 
pârjolească, dară ei se aşezară jos la rădăcina zidului 
şi nu le păsa nimic de focul zmeoaicei. 

Zmeoaica suflă ce suflă şi, dacă văzu că nu poate 
să-i prăpădească, nici să pună mâna pe dânşii, plesni 
fierea într-însa de necaz, căzu şi crăpă ca necuratul; 
iară ei aşteptară până să moară bine, apoi neguţătorul 
băgă degetul în gaura inelului, după cum îl învățase 
Galben-de-soare, şi zidul pieri ca şi cum n-ar fi mai 
fost şi-i rămase inelul în deget. 

După ce se uitară la stârvul zmeoaicei şi făcură 
haz de dânsul, îl lăsară corbilor şi porniră mai departe 
şi merseră şi merseră, până ce ajunseră la curtea 
împărătească. 

Ajungând, se înfăţişă la împăratul; acesta priimi 
cu multă cinste pe Ileana Simziana. El nu mai putea 
de bucurie, şi se îndrăgosti de dânsa de cum o văzu. 
Iară Ileana Simziana se căina şi se întrista în sufletul 
ei că n-avea triste. Cum se poate - zicea ea - să 
ajungă pe mâinele unora şi altora, pe cari nu putea să- 
i vază de urâţi ce-i erau. Inima şi ochii ei era tot la 
Fătul-frumos care o scăpase din mâna zmeului. 

Când însă o sili împăratul ca să se cunune cu el, 
ea îi zise: 

— Luminate împărate, să-ţi stăpâneşti împărăţia 
cu norocire; dară eu nu mă pot mărita până nu mi s-o 
aduce herghelia de iepe, cu armăsarul ei cu tot. 


21 Trişte - noroc. 

Auzind astfel împăratul, chemă îndată pe fata de 
împărat şi-i zise: 

— Să te duci să-mi aduci herghelia de iepe, cu 
armăsarul ei cu tot, a iubitei mele; căci, de nu, unde-ţi 
stau picioarele, îţi va sta şi capul! 

— Preamărite împărate! M-ai însărcinat cu o 
slujbă care abia am săvârşit-o, fiindu-mi capul în joc. 
Ai la curtea măriei tale atâţi viteji fii de împărați; şi 
fiindcă toţi te ţin de om drept şi cu frica lui 
Dumnezeu, eu socotesc că ar fi cu dreptul ca să dai la 
altul această slujbă. Ce mă ştiu eu face şi de unde să- 
ţi aduc eu herghelia ce-mi porunceşti? 

— Nu ştiu eu. Din pământ, din iarbă verde, să te 
duci să-mi aduci herghelia, şi să nu îndrăzneşti a mai 
zice nici o vorbă măcar. 

Atunci fata împăratului se închină şi ieşi. Ea se 
duse de spuse lui Galben-de-soare ceea ce i se 
poruncise. Iară calul îi răspunse: 

— Du-te de caută nouă piei de bivol, să le 
cătrăneşti şi să le aşezi bine pe mine. Nu te teme, că, 
cu ajutorul lui Dumnezeu, vei scoate-o la căpătâi bun 
şi slujba cu care te-a împovărat împăratul. Dară 
trebuie să ştii că cu amar are să-i vină şi lui, la urma 
urmelor, pentru faptele sale. 

Fata împăratului făcu precum îi zise calul şi 
porniră amândoi. După o cale lungă şi grea, ajunseră 
pe tărâmul unde păşteau iepele. Acolo se întâlni cu 
zmeul care furase pe Ileana Simziana, rătăcind ca un 
dezmetic şi neştiind cum să facă ca să aducă 
herghelia. li spuse că Ileana nu mai este a lui şi că 
mă-sa crăpase de necaz, pentru că nu putuse să-i 
scape de la răpitor pe iubita lui. 

Auzind zmeul aceasta, se făcu foc şi pară de 
mânie, se turbură de necaz şi nu mai vedea înaintea 
ochilor. Apoi, după ce înţelese că are a face tocmai cu 
răpitorul iubitei sale, îşi pierdu cumpătul de supărare 
şi amărăciune; şi, răcnind ca un leu, se luă la luptă cu 

fata împăratului, care îşi ţinea firea şi pe care o 
îmbărbăta calul. Pe fata împăratului o ferea calul de 
loviturile zmeului; căci, când vedea că rădică sabia să 
dea, odată se rădica mai sus decât zmeul, şi el da în 
vânt; iară când aducea fata paloşul, calul se lăsa 
răpede asupra calului zmeului şi ea da în carne vie. 
După ce se luptară de credeai că a să se scufunde 
pământul subt ei, nu ştiu cum îi veni bine fetei 
împăratului, aduse paloşul cam pieziş şi-i reteză 
capul. Apoi, lăsându-i stârvul ciorilor şi coţofenilor, se 
duseră până ajunseră la locul unde se afla herghelia. 

Aci, calul zise fetei de împărat să se urce ea într- 
un pom ce era acolo, şi să privească la lupta lor. După 
ce se urcă fata în pom, necheză Galben-de-soare de 
trei ori şi toată herghelia de iepe se adună împrejurul 
lui. Apoi deodată se arătă şi armăsarul iepelor, plin de 
spume şi sforăind de mânie. Şi văzând pe Galben-de- 
soare în mijlocul iepelor, se răpezi la dânsul cu 
turbare şi se încinse o luptă de să te ferească 
Dumnezeu! Când se da armăsarul la Galben-de-soare, 
muşca din pieile de bivol; iară când se da acesta la 
armăsar, muşca din carne vie; şi se bătură, şi se 
bătură până ce armăsarul, sfâşiat, hărtănit de sus 
până jos şi plin de sânge, fu răzbit şi biruit; iară 
Galben-de-soare scăpase teafăr, fiindcă se hărtăniseră 
pieile de bivol. Atunci se dete fata jos din pom, 
încălecă şi luară herghelia, mânând-o de dinapoi; iară 
armăsarul abia se târa după dânsa. 

După ce băgă herghelia în curtea împăratului, se 
duse de-l înştiinţă. Atunci ieşi Ileana Simziana şi le 
chemă pe nume. Armăsarul, cum îi auzi glasul, îndată 
se scutură şi se făcu ca întâi, fără să se cunoască 
semn de rane pe el. 

Ileana Simziana zise împăratului să pună pe 
cineva să-i mulgă iepele, ca să se îmbăieze amândoi. 
Dară cine putea să se apropie de ele? Că azvârleau 
din copite de zvânta unde loveau. 

Dacă nimeni nu putu, împăratul porunci iarăşi 
fetei de împărat să le mulgă. 

Fata împăratului, cu inima zdrobită de mâhnire 
şi obidă că tot pe dânsa o punea la lucrurile cele mai 
grele, şi fiind curată în cugetul ei, se rugă lui 
Dumnezeu cu credinţă ca să o ajute să sfârşească cu 
bine şi slujba aceasta. Şi unde începu o ploaie d-alea 
de părea că toarnă cu găleata, şi îndată ajunse apa 
până la genuchile iepelor, apoi dete un îngheţ de nu 
se mai puteau mişca din loc. Văzând minunea aceasta, 
fata împăratului mai întâi mulţumi lui Dumnezeu 
pentru ajutorul ce-i dete, apoi se puse de mulse 
iepele. 

Împăratul se topea de dragoste pentru Ileana 
Simziana şi se uita la dânsa ca la un cireş copt; dară 
ea nici nu-l băga în seamă, ci tot da zi după zi, cu fel 
de fel de vorbe, a se cununa. În cele de pe urmă, îi 
zise: 

— Văz, luminate împărate, că tot ce am cerut mi 
s-a împlinit. Un lucru ne mai trebuie, şi apoi să ştii că 
ne vom cununa. 

—  Porumbiţa mea, îi răspunse împăratul, 
împărăţia mea şi eu suntem supuşi ascultători ai 
poruncilor tale. Cere ce mai ai de cerut cu un ceas 
mai curând, că iată mă sfârşesc de dragoste pentru 
tine. Am ajuns ca un năuc, visez deştept, nu mai ştiu 
ce fac, când mă uit la ochii tăi cei frumoşi şi tânjitori. 

— Dacă este aşa, mai zise Ileana Simziana, să-mi 
aduci vasul cu botez, care se păstrează într-o 
bisericuţă de peste apa Iordanului, şi atunci ne vom 
cununa. 

Cum auzi împăratul aceasta, chemă iarăşi pe fata 
împăratului şi-i porunci să facă ce o face şi cum va şti 
ea, să-i aducă ceea ce poruncise Ileana Simziana. 

Fata de împărat cum auzi, se duse de spuse lui 
Galben-de-soare, şi el îi răspunse: 

— Aceasta este cea din urmă şi mai grea slujbă 
ce mai ai să faci. Aibi însă nădejde, stăpână, căci şi 
împăratului i s-a împlinit. 

Se gătiră şi plecară. Calul ştia de toate astea, 
căci nu era el năzdrăvan de florile mărului. El spuse 
fetei împăratului, zicând: 

— Acel vas cu botez se află pe o masă în mijlocul 
unei bisericuțe şi-l păzesc nişte călugăriţe. Ele nu 
dorm nici zi, nici noapte. Din când în când, însă, un 
pustnic vine pe la ele de le povăţuieşte cele sfinte 
pentru Domnul. Când sunt la ascultare, de le învaţă 
pustnicul, rămâne numai una de pândă. De am putea 
nemeri la vremea aceea, tocmai bine ar fi; de nu, cine 
ştie cât avem a zăbovi, căci altfel nu e chip. 

Se duseră deci, trecură apa Iordanului şi 
ajunseră la acea bisericuţă. Noroc că tocmai atunci 
sosise pustnicul şi chemase pe toate călugărițele la 
ascultare. Numai una rămăsese de pază; şi aceasta, 
obosită fiind de şederea îndelungată, o prinse somnul. 
Ca să nu se întâmple însă cine ştie ce, ea se culcă pe 
pragul uşei, cu gând că n-o să poată nimeni intra fără 
să simţă ea. Galben-de-soare povăţui pe fata de 
împărat cum să facă ca să pună mâna pe vasul cu 
botez. Fata se duse binişor, se strecură pe lângă zid 
şi, pâş-pâş, în vârful degetelor, până la uşă. Aci odată 
sări ca o pisică de uşure peste prag, de nici nu atinse 
pe călugăriţa pe care o furase somnul: şi punând 
mâna pe vas, ieşi cum a intrat, încălecă pe cal şi - pe 
ici ţi-e drumul! 

Călugăriţa simţi, sări odată în sus şi, văzând că 
lipseşte vasul, începu a se boci de ţi se rupea 
rărunchii de milă. Indată se adunară călugărițele şi se 
văicăreau de focul ce le ajunsese. Pustnicul, dacă văzu 
că s-a spălat pe mâini de vasul cu botez, cătă către 
fata de împărat cum zbura cu Galben-de-soare şi, 
rădicând mâinile în sus şi îngenunchind, o blestemă, 
zicând: 

— Doamne, Doamne sfinte! Fă ca nelegiuitul care 
a cutezat să pună mâna lui pângărită pe sfântul vas cu 
botez să se facă muiere, de va fi bărbat; iară de va fi 
muiere, să se facă bărbat! 

Şi îndată rugăciunea pustnicului se ascultă. Fata 
împăratului se făcu un flăcău de-ţi era dragă lumea să 
te uiţi la el. 

Cum ajunse la împăratul, se miră şi nu ştia ce să 
crează ochilor săi, băgând de seamă că se schimbase; 
lui i se părea că nu mai este cum era la plecare, ci că 
acum e mai chipos şi mai semeţ. Cum dete vasul, zise: 

— Mărite împărate, ţi-am făcut slujbele cu cari 
m-ai însărcinat. Socotesc că acum am sfârşit. 

Fii fericit şi domneşte cu pace cât mila Domnului 
va voi! 

— Sunt mulţumit de slujbele tale, zise împăratul; 
să ştii că după moartea mea tu ai să te urci pe scaunul 
împărăției mele, fiindcă eu n-am moştenitor până 
acum. lară dacă Dumnezeu îmi va da un fiu, tu vei fi 
mâna lui cea dreaptă. 

Toţi sfetnicii şi fiii de împărați erau de faţă când 
a zis împăratul vorbele acestea. 

Ileana Simziana, dacă văzu că i se împlini şi astă 
voinţă, se hotări să-şi răzbune asupra împăratului, 
pentru că trămisese tot pe Fătul ei frumos la toate 
slujbele cele grele, cari puteau să-l răpună; căci ea 
credea că însuşi împăratul se va duce să-i aducă vasul 
cu botez, fiindcă el putea mai lesne s-o facă, de vreme 
ce toţi se supuneau la porunca lui. 

Ea porunci să încălzească baia şi împreună cu 
împăratul să se îmbăieze în laptele iepelor ei. 

După ce intră în baie, porunci să-i aducă 
armăsarul ca să sufle aer răcoros. 

Şi dacă veni, armăsarul suflă cu o nară înspre 
dânsa răcoare, iară cu altă nară înspre împăratul aer 
înfocat, încât fierse şi maţele dintr-însul, şi rămase 
mort pe loc. 

Mare vâlvă se făcu în împărăție când se auzi de 
moartea împăratului celui mare şi tare; toţi din toate 
părţile se adunară şi-i făcură o înmormântare d-ale 
împărăteştile. 

După acestea, zise Ileana Simziana Fătului- 
frumos: 

— Tu m-ai adus aici, tu mi-ai adus herghelia, tu 
ai omorât pe zmeul care mă furase, tu mi-ai adus 
vasul cu botez, tu să-mi fii bărbat. Aidem să ne 
îmbăiem şi să ne cununăm. 

— Eu te voi lua, dacă tu mă alegi, răspunse Făt- 
frumos; dară să ştii că în casa noastră voi ca să cânte 
cocoşul, iară nu găina. 

Se învoiră şi intrară în baie. Ileana chemă 
armăsarul ei ca să încropească laptele în care se vor 
îmbăia. 

Chemă şi împăratul cel nou pe Galben-de-soare. 
Şi astfel amândoi caii se întreceau care de care să 
facă baia mai potrivită de caldă stăpânului său, şi mai 
nimerit de încropită. 

După ce s-au îmbăiat, a doua zi s-au şi cununat. 
Apoi s-au urcat în scaunul împărăției. Trei săptămâni 
ţinură veseliile, şi toată lumea se bucura că le-a dat 
Dumnezeu un împărat aşa de viteaz, care făcuse 
atâtea isprăvi. 

Iară el domni cu dreptate şi cu frica lui 
Dumnezeu, ocrotind pe săraci şi neasuprind pe 
nimeni, şi domnesc şi în ziua de astăzi, de n-or fi 
murit. 

Eram şi eu p-acolo şi căscam gura pe dinafară, 
pe la toate sărbătorile, căci nici pomeneală nu era să 
fiu şi eu poftit, şi apoi se ştie că nepoftitul scaun n- 
are. . 

Încălecai p-o şa şi v-o spusei d-voastră aşa. 

Zâna Munţilor 


A FOST ODATĂ etc. 

A fost odată un împărat foarte viteaz; toate 
împărăţiile de primprejurul împărăției sale îi cereau 
sfaturi, atâta era de drept şi înţelept. Când se isca 
sfadă între dânşii, la acest împărat mergeau mai întâi 
la judecată şi, cum zicea el, aşa se şi făcea; fiindcă era 
judecător drept şi iubitor de pace. Când fu aproape de 
bătrâneţe îi dărui Dumnezeu un fecior. Nu se poate 
spune câtă bucurie simţi împăratul când a văzut că 
dobândi un moştenitor. Toţi împărații vecini i-au 
trimis daruri. Ei nu puţin se bucurau că vecinul lor, 
care-i ajuta cu sfaturile şi poveţele lui cele de mult 
folos, a dobândit fecior. 

După ce se mări, îl puse de învăţă carte. El era 
aşa de silitor, încât se mirau dascălii de dânsul cum 
de învaţă aşa repede. Ceea ce învățau ceilalţi copii 
într-un an, el învăţa numai într-o săptămână. Ajunsese 
să nu mai aibă dascălii ce să-i dea să înveţe. Iară tată- 
său scrise carte împărătească la nişte filozofi vestiți, 
ca să vie să ispitească cu învăţăturile lor pe fiul său. 

La curtea acelui împărat se afla pe atunci un 
vânător vestit; şi până să vie filozofii cei vestiți, 
împăratul dete pe fiu-său acestui vânător ca să-l 
înveţe meşteşugul său. 

După ce veniră filozofii, învăţă şi de la dânşii câte 
în lună şi în soare. Bucuria tatălui său era aşa de 
mare, unde vedea că fiu-său are să fie procopsit ca 
nici unul din fiii de împărați, încât se uita la dânsul ca 
la soare. Iară el de ce se mărea d-aia se făcea mai 
cuminte şi mai frumos. În toată împărăţia lui şi a 
vecinilor lui împărați, altă vorbă nu era decât de 
înţelepciunea şi de frumuseţea acestui fiu de împărat. 

N-ajunsese să-şi răsucească mustăcioara, şi foile 
de zestre curgeau de la fel de fel de împărați, care 

voiau să-şi dea fetele după dânsul; dar el nu voia să se 
însoare aşa de tânăr. 

Într-una din zile, mergând la vânătoare, văzu o 
turturică care tot sărea înaintea lui; lui îi fu milă s-o 
vâneze; el căuta vânaturi mari, fiindcă nu se temea de 
primejdii; era vânător meşter şi viteaz. În cele din 
urmă, dacă văzu şi văzu că tot îi sărea în cale, întinse 
arcul şi dete cu o săgeată. El se miră prea mult cum 
de nu o putu omori, el care era aşa de bun vânător, ci 
o răni puţin în aripă, care, aşa rănită, se duse denuo 
mai văzu. Cum se duse turturica, simţi, nu ştiu cum, 
nu ştiu de ce, că îi tâcâie inima. 

A După ce se întoarse acasă, era tot cam galeş. 
Împăratul, văzând că tânjeşte fiu-său cu sănătatea, îl 
întrebă ce are: iar el răspunse că n-are nimic. 

Turturica aceea era Zâna Munţilor, care se 
îndrăgostise de frumuseţea lui. Ei nu-i venea la 
socoteală să se arate lui aievea, ca să-i dea pricină, şi 
d-aia se făcuse turturică şi-i tot sărea în cale. Nu ştia 
însă cum să facă, cum să dreagă, ca să se cunoască cu 
fiul împăratului. 

Peste câteva zile de la întoarcerea feciorului de 
împărat de la vânătoare, o femeie săracă veni la 
curtea împărătească să se bage slujnică; şi, fiindcă 
tocmai era trebuinţă de o găinăreasă, o primi. 

Curăţenia şi buna îngrijire ce da găinilor şi 
tuturor păsărilor de la coteţele împărăteşti ajunsese 
de poveste. Împărăteasa era aşa de mulţumită, încât 
în toate zilele spunea împăratului câte o vorbă bună 
pentru bărbăţia acestei femei tinere, dară săracă. Ea 
şi începuse a se gândi la norocirea bietei femei. Fiul 
împăratului, auzind atâtea vorbe frumoase despre 
găinăreasă, voi să o vadă şi el. Într-o zi, când 
împărăteasa se duse să cerceteze găinile şi să vază de 
coteţe, merse şi fiul său cu dânsa. 

Găinăreasa, cum văzu pe fiul de împărat, îşi 
aruncă ochii asupră-i cu o căutătură aşa de 

mângâioasă şi aşa de plină de dragoste, dară cu 
smerenie, încât feciorul de împărat se fâstâci 
oarecum; dară îşi tinu firea. Simţi că obrajii îi ardeau, 
o sudoare rece îi trecu, şi inima începu să-i tâcâiască, 
de părea că o să-i spargă pieptul. 

El însuşi nu-şi putea da seama ca ce poate să fie 
istoria asta. Plecă ochii în jos, nu zise nici cârc, şi se 
întoarse acasă. 

Toată curtea împărătească lua în nume de bine 
pe această găinăreasă, pentru vrednicia şi curăţenia 
ei. Ea se purta cu toate slugile cu bună-cuviinţă, şi 
nimeni nu cuteza să-i zică nici „dă-te mai încolo”, 
pentru că ea nu le da prilej de glumă. 

Într-acestea, un fiu al unui împărat vecin, 
însurându-se, a fost poftit la nuntă şi pe acest împărat 
cu toată curtea lui. Împăratul, plin de bucurie, merse 
la acea nuntă şi luă cu dânsul şi pe împărăteasa şi pe 
fiul său. 

În ziua aceea, când era cununia fiului de împărat, 
la nunta căruia merse acest împărat cu feciorul său, 
găinăreasa se ceru şi ea de la vătaf să o lase şi pe 
dânsa să se ducă la o preumblare. Vătaful, cam 
râzând, îi zise: „Ce-i trebuie chelului? Tichie de 
mărgăritar”. Apoi o lăsă. Iară ea, înghițind 
înfruntarea, nu zise nimic, şi plecă. 

Împăratul era vesel peste măsură, văzând că, din 
atâţi feciori de împărați şi domni, al său se deosebea 
prin isteţimea, boiul şi înţelepciunea lui. Toate fetele 
de împărat ar fi voit să joace lângă el în horă. Când, 
deodată, vine la nuntă o fată îmbrăcată cu nişte haine 
cum nici una din fetele de împărat nu avea. 

Cosiţele ei împletite cu meşteşug şi date pe spate 
îi atingeau pulpele şi ea era aşa de bine făcută încât 
ochii tuturor rămase la dânsa. Ea cum veni, nici una, 
nici alta, se prinse lângă feciorul de împărat şi numai 
lângă dânsul jucă până către seară. 


44 


Vorbiră, râseră, îşi povestiră fel de fel de lucruri, 
dară cam pe sub mână, fiindcă-i era ruşine feciorului 
de împărat să râdă şi să vorbească aşa înaintea 
tătâne-său, şi apoi toţi fiii de împărați îşi dau coate; 
căci băgaseră de seamă că necunoscuta tot lângă el 
juca. 

Feciorul de împărat nu mai era al său. Se mira 
însuşi de schimbarea ce simţea într-însul, dar nu 
cuteza să spuie nimănui. El îşi pusese în gând ca, la 
hora din urmă ce va juca, să întrebe pe această 
necunoscută cine era, de unde venea, de este fată ori 
măritată, şi se gândea că de n-ar avea bărbat să o 
ceară de nevastă. Când, pieri ca o nălucă. 

Feciorul de împărat rămase ca un zăpăcit. Se 
întoarse acasă, dară cu gândul era tot la dânsa. Tată- 
său, văzându-l tot pe gânduri şi trist, nu ştia ce să mai 
facă să-l înveselească oarecum. Când iată că-l pofteşte 
la altă nuntă de împărat, unde se duse şi cu 
împărăteasa, şi cu fiul său. 

Ca şi la cealaltă nuntă, feciorul de împărat jucă 
cu fata cea necunoscută şi frumoasă, care venise şi la 
această nuntă şi se prinsese în horă lângă dânsul. 
După multe întrebări află de la dânsa că şedea tocmai 
înspre aceea, încotro era împărăţia tatălui său; doară 
căci nu-i zise că şade chiar la dânsul. Atunci fiul de 
împărat îi făgădui să o ducă acasă, dacă era singură, 
şi ea primi. Însă tocmai când era să se spargă nunta, 
ea pieri de lângă dânsul din horă. 

Se întoarseră deci acasă împăratul şi cu ai lui; 
însă fiul lor se topea de-a-n-picioarele, şi nimeni nu 
ştia din ce pricină. Deşi se făcuse vâlvă că feciorul de 
împărat este îndrăgostit de o zână, el însă se apăra 
înaintea tatălui său că nu ştie la sufletul său nimic. 
Toţi vracii şi cititorii de stele se aduseră, şi nimeni nu 
ştiu să-i ghicească răul de care suferea. Unul dintr- 
înşii zicea că-i e teamă să nu dobândească lipici. 

Într-acestea împăratul fu poftit la o altă nuntă de 
împărat, unde nu voi să se ducă, fiindcă inima lui nu 
era de veselii, ci se îngrijea mai mult de fiul său. Dară 
dacă văzu că fiul său atât stăruieşte, îi făcu voia. 
Acesta porunci la nişte credincioşi ai săi ca să aibă 
pregătit la îndemână câteva cazane cu smoală, să le 
fiarbă în ziua nunţii şi, când va fi în deseară, să 
aştearnă pe drum smoală. După ce puse la cale toate 
astea, se duse la nuntă. 

De cum începu hora, fata cea frumoasă şi 
necunoscută veni ca din senin, şi iară se prinse lângă 
dânsul. 

De astă dată era gătită şi mai frumos, avea nişte 
haine, de la soare te puteai uita, dar la dânsa ba. Juca 
feciorul de împărat şi se uita la dânsa ca la un cireş 
copt. Şi de astă dată o întrebă şi ea îi tot răspunse 
cam în doi peri. li făgădui şi acum că se va lăsa să o 
ducă acasă. 

Când fu în deseară la hora cea mai din urmă, 
pieri ca o măiastră de lângă dânsul. 

Nu se poate spune cât de mult se mâhni el; căzu 
la pat şi zăcea, fără să-i poată ajuta cineva. Tată-său 
ar fi dat nu ştiu cât aceluia ce ar fi putut să-i 
tămăduiască copilul. Când, iată credincioşii lui veniră 
cu un condur. Măiastra, dacă se nomoli în smoală, mai 
bine lăsă condurul acolo decât să întârzie. 

Atunci împăratul trimise pe credincioşii lui să 
umble din casă în casă şi să puie pe toate femeile să 
se încalţe cu acel condur, şi la care s-o potrivi, aceea 
să fie soţia lui. Fiu-său se învoi şi el la această 
hotărâre. Se duseră, deci, credincioşii lui, ocoliră 
toată împărăţia, cercară toate femeile condurul, şi la 
nici una nu se potrivi. 

Auzind feciorul de împărat una ca aceasta, se 
îmbolnăvi şi mai rău. Apoi porunci ca să încerce şi 
femeile din curtea împărătească. La nici una nu se 
potrivi. Nu mai rămăsese decât găinăreasa, pe care o 

uitaseră; dară împărăteasa, aducându-şi aminte de 
dânsa, îi porunci să se încalţe şi ea cu condurul. Când 
îl trase la călcâi, pare că fu de acolo. Era turnat pe 
piciorul ei. Ea începu a se văicăra şi a tăgădui că nu 
era condurul ei. Feciorul de împărat, cum auzi, 
porunci să i-o aducă, şi cum o văzu, strigă: „Asta este, 
mamă!” Ea, deşi tăgăduia, dară înteţită de rugăciunile 
împăratului, ale împărătesei şi ale fiului lor, în cele 
din urmă mărturisi că ea este stăpâna condurului. 

După ce îi povesti că este Zâna Măiastră, că îl 
îndrăgostise de când îl văzuse la vânat, că el rănise o 
turturică şi că acea turturică era ea; şi dacă nu s-a 
arătat lui aşa cum este, a fost că, de va lua de bărbat 
un om de pe pământ, toată puterea ei piere; mai spuse 
că, spre a-l putea vedea mai adesea, intrase 
găinăreasă la dânşii, şi că tot ce ea făcuse era numai 
pentru dragostea lui. După aceea ieşi la scară, bătu de 
trei ori în palme, şi iată o cărucioară, fără să fie trasă 
de cai, veni; ea îşi luă zestrea numai de scumpeturi 
dintr-însa; apoi, curgându-i şiroaie de lacrimi din ochi, 
se întoarse şi zise feciorului de împărat: 

— lată, pentru dragostea ta, mă lepăd de puterea 
mea cea măiastră; numai şi tu să mă iubeşti, precum 
te iubesc şi eu. 

Dete drumul cărucioarei şi rămase lângă fiul 
împăratului, carele în scurt timp se făcu sănătos. Apoi 
făcu o nuntă de-ale împărăteştile şi, după moartea 
tatălui său, rămaseră ei în scaunul împărăției, şi 
domnesc şi astăzi, dacă nu vor fi murit. 

Încălecai p-o şa etc. 

POVEŞTI LIPOVENEŞII 


Ivanuşka prostănacul 


TRĂIA ODATĂ o văduvă. Şi avea ea un fecior pe 
care-l chema Ivanuşka, dar toată lumea îi spunea 
Ivanuşka prostănacul. Că nu se pomenise om mai 
prost ca el, de când lumea! Toate le făcea de-a- 
ndoaselea. 

Când ajunse şi el flăcău, maică-sa îi zise: 

— Ivanuşka, bâiatule, uite că sosi şi timpul să te 
însori. Înainte de asta, însă, o să te pun la încercare, 
să văd dacă-ţi vei putea hrăni nevasta şi copiii, pe 
care negreşit că-i vei avea. la tu măgarul nostru, 
înhamă-l la căruţă şi du-te în pădure după vreascuri. 
Dacă reuşeşti să faci asta, eşti bun de-nsurat. 

Zis şi făcut. Maică-sa îl ajută să înhame măgarul 
şi Ivanuşka plecă la pădure. Acolo se urcă într-un 
copac şi începu să taie chiar creanga de sub el. Nişte 
oameni îl văzură şi-i strigară: 

— Ce faci, mă, vrei să cazi cu tot cu cracă? N-o 
tăia pe aia pe care stai. Taie şi tu alta sau, dacă vrei 
neapărat s-o retezi tocmai pe aia, mută-te atunci pe 
alta. 

— Mai lăsaţi-mă-n pace! strigă el. M-am săturat 
de poveţe! 

Şi începu să dea şi mai vârtos cu toporul în craca 
de sub picioarele lui. Curând, craca se frânse şi căzu 
trosnind. Împreună cu ea căzu şi Ivanuşka. Tare se 
mai sperie şi prinse a striga: 

— Văleu, ajutor, ajutor! 

Oamenii care-l povăţuiseră de bine se întoarseră, 
îl ridicară, văzură că mai mult s-a speriat decât s-a 
rănit, îi încărcară căruţa cu vreascuri şi Ivanuşka 
plecă încetişor către casă. Merse el cât merse şi 

deodată măgarul se opri. Ivanuşka mai întâi îl împinse 
din spate, apoi îl îndemnă cu blândeţe să tragă mai 
departe căruţa, pe urmă îl şfichiui de vreo două ori cu 
biciuşca, dar măgarul nici că se clinti din loc: era 
leneş şi mai ales încăpățânat ca un măgar care, vorba 
ceea, se respectă. Neştiind ce să mai facă, Ivanuşka 
se uită disperat în jur şi văzu un bărbat cărunt, care 
îşi cătrănea”? barca, şi-l întrebă: 

— Ce faci acolo, nene? 

— Ce să fac? Iaca, îmi cătrănesc şi eu barca. 

— Da' de ce? 

— Păi să lunece mai uşor şi mai repede pe apă. 

— N-ai putea să dai cu catran şi pe măgarul 
meu? 

— Ridică-i coada! 

Omul luă c-un şomoiog nişte catran fierbinte şi 
pac! cu el pe fundul măgarului. Măgarul o tuli de nu 
se mai văzu. Ivanuşka se luă după el, dar nu-l putu 
ajunge. Se întoarse tot o fugă înapoi şi-i zise omului: 

— Rogu-te, dă-mă şi pe mine cu catran! 

— Cu mare plăcere, flăcăule! Numai dă-ţi jos 
nădragii! 

Luă din nou şomoiogul şi pac! cu catran. 
Ivanuşka  prostănacul abia de reuşi să-şi tragă 
pantalonii şi începu să fugă mai abitir ca măgarul. Il 
prinse din urmă şi sări în căruţă. Curând ajunseră pe 
vârful unui deal şi începură apoi să coboare. La vale, 
măgarul fugea şi mai repede. Cu toate astea, Ivanuşka 
zări în colbul drumului un ac şi strigă: 

— Hei, măgarule, opreşte-te să iau acul! 

Dar cum să se oprească bietul măgar, când 
căruţa îl împingea la vale?! Atunci Ivanuşka sări din 
mers, se întoarse câţiva paşi, luă acul, ajunse măgarul 
din urmă şi aruncă acul peste vreascuri. Sări înapoi în 
căruţă şi curând ajunse acasă. Descărcă vreascurile, 
tot căutând printre ele acul, dar nu-l găsi. 


22 A cătrăni - a îmbiba cu smoală. 

— Ce mai cauţi acolo, Ivanuşka? îl întrebă maică- 
sa privind amărâtă la feciorul său zgâriat şi mânjit cu 
catran. 

— Păi, găsii pe drum un ac şi-l aruncai în căruţă, 
iar acum ia-l de unde nu-i! 

— Ar fi trebuit să înfigi acul în gulerul surtucului 
şi atunci nu l-ai mai fi pierdut. 

— Bine, mamă. Altă dată aşa am să fac. 

— Acum, pentru că eşti tare ostenit, zise maică- 
sa, şezi şi mănâncă. 

Îi dădu mai întâi o farfurie cu ciorbă de găină, 
apoi una cu pilaf. După ce lIvanuşka termină de 
mâncat, maică-sa îi spuse: 

— Dă-i câinelui oasele! 

Ivanuşka se sculă de la masă, luă oasele, dar în 
loc să le ducă în curte câinelui, se apucă să le înfigă în 
gulerul surtucului. Tot făcând el trebuşoara asta, 
gulerul se murdări şi se făcu ferfeniţă. 

— Ce faci acolo, băiete? 

— Păi, nu mi-ai zis că, dacă nu vreau să pierd 
ceva, să-l înfig în gulerul surtucului?! 

— Of, băiete, numai necazuri îmi faci!... Mai bine 
strigam eu „cuţu-cuţu” şi câinele venea singur aici. 

Ivanuşka aşa şi făcu. Incepu să strige „cuţu-cuţu- 
cuţu-cuţu!” şi văzu cum se îndreaptă spre el starostele 
satului, care, de fapt, trecea cu treburi spre clădirea 
obştei. Când acesta se apropie bine de tot, Ivanuşka îi 
aruncă oasele drept în obraz. Furios, starostele îi 
dădu vreo două după ceafă, se scutură de resturile de 
mâncare şi se duse suduind la treburile sale. Ivanuşka 
se puse pe bocit că, de! îl durea binişor pe unde îl 
mângâiase mai-marele satului. 

— Of, încetează cu plânsul, îi zise maică-sa, doar 
eşti flăcău în toată firea! Nu mai plânge ca o muiere! 
Mai râzi şi tu, mai cântă, ce naiba! 

— Bine, mamă, aşa am să fac. 

— Acum du-te până la mătuşă-ta Irina şi roag-o 
să ne împrumute o sticlă de oţet. 

Ivanuşka plecă, dar, spre ghinionul lui, întâlni o 
înmormântare. Toţi îl plângeau pe cel răposat. 
Aducându-şi aminte de ce-i spusese  maică-sa, 
Ivanuşka începu să râdă, să cânte şi să facă tot felul 
de giumbuşlucuri. Câţiva dintre oamenii care mergeau 
în spatele sicriului puseră mâna pe el şi îi traseră o 
bătaie zdravănă. 

— Îţi baţi joc de noi, nemernicule? Cum poţi 
râde, când toţi ceilalţi plâng?! Trebuie să plângi şi tu 
împreună cu noi, să-l pomeneşti pe bietul mort! 

— Bine, altă dată aşa am să fac. 

Cu toată bătaia primită, flăcăul nu uită de oţet şi 
merse mai departe la mătuşa Irina, care stătea tocmai 
în capătul celălalt al satului. Aproape de casa ei auzi 
mai întâi larmă, apoi văzu o ceată de oameni în 
mijlocul căreia doi tineri erau numai zâmbet şi soare. 
Era o nuntă. Ivanuşka, amintindu-şi păţania de mai 
înainte, începu să bocească de mama-focului, stricând 
tot cheful nuntaşilor. Vreo doi dintre ei puseră mâna 
pe flăcău şi-i dădură câteva scatoalce, mai ceva decât 
cei de la înmormântare. 

— Cum, măi? Tocmai în ziua asta de veselie tu te 
apuci să boceşti ca la mort? Ori ai ceva cu mirele sau 
cu mireasa noastră? 

Ivanuşka nu mai ajunse la mătuşă să ia oţetul şi 
se întoarse acasă bătut măr. 

Fără să-i spună nimic maică-si, tiptil-tiptil părăsi 
casa părintească, gândindu-se: „Decât aici unde 
mănânc bătaie de la toată lumea şi toţi mă ştiu de 
prost, mai bine-n lumea largă!...” 

Merse el cât merse, când pe măgar, când pe 
alături de el, până când ajunse într-un oraş. Nimerise 
într-o zi de târg şi oamenii vindeau ori cumpărau cai, 
vaci, boi, porci, oi, colaci, pepeni, covrigi, ceapă, 
usturoi şi câte şi mai câte. Ivanuşka se dădu jos de pe 

măgar, îl luă de funie şi-l trase după el, căscând gura 
în dreapta şi-n stânga. Un om scund şi îndesat îl opri 
întrebându-l: 

— Cu cât dai măgarul? 

— Păi, nu-l dau. 

— Atunci de ce-ai mai venit la târg?! 

— Caut de lucru. 

— Vii argat la mine? 

— Păi, să vedem despre ce e vorba. 

— O să te plătesc bine. Copii n-am. Doar nevastă. 
Învoiala, însă, este să lucrezi un an încheiat. Altfel nu- 
ţi dau nici un ban. Şi mai e ceva: trebuie să faci tot ce- 
ţi voi cere, fără să te superi. Dacă recunoşti că te-ai 
supărat, îţi tai nasul. 

— Mă învoiesc, zise Ivanuşka, dar înţelegerea 
asta să te privească şi pe dumneata, stăpâne, şi pe 
nevasta dumitale. 

— Mă învoiesc, zise şi stăpânul şi plecară 
împreună spre casa acestuia din urmă. 

Nici n-ajunseră bine, că stăpânul, fără să-l 
ospăteze său să-l lase pe bietul Ivanuşka să se 
odihnească, îi puse în mână o coasă şi-l trimise să dea 
gata fânul de pe luncă. Flăcăul nostru cel voinic cosi 
de dimineaţă până seara. Când simţi că a ostenit, se 
aşeză să-şi mai tragă sufletul. Tocmai atunci veni şi 
nevasta stăpânului cu mâncarea. Întinse ea un ştergar 
şi aşeză pe el o strachină cu ciorbă, mai mult 
saramură decât ciorbă! De flămând ce era, Ivanuşka 
vru să mănânce, dar nu reuşi să înghită nici măcar o 
lingură: atât de sărată era zeama. Ce să mai spun că 
femeia nu-i adusese nici măcar o felie de pâine sau o 
cană cu apă. 

— Eşti supărat, Ivanuşka? îl întrebă ea. 

— Nu, stăpână, de ce să fiu supărat? Mulţumesc 
pentru masă, numai că mi-ar fi trebuit şi un ulcior cu 
apă. N-ai vrea dumneata să-mi aduci? 

— Nu, nu vreau. Te superi, Ivanuşka? 

— A, nu, stăpână, nu! zise cu obidă flăcăul. 

În drum spre casă, Ivanuşka se tot gândi cum să 
se răzbune pe stăpânii cei răi şi hapsâni: „Am fost 
prost destul! A sosit vremea să mă deştept!” se gândi 
argatul. De aceea, cum ajunse în ogradă, descălecă de 
pe măgar şi intră în casă. Nevasta gospodarului 
tocmai aşeza masa. Ivanuşka, fără să stea pe gânduri, 
se aşeză în dreptul farfuriei cu mâncare aburindă şi 
frumos mirositoare şi începu să mănânce cu lăcomie. 
Când văzu asta, stăpână-sa înlemni. Tocmai atunci 
intră şi bărbatu-său cel zgârcit. 

— Ce faci, Ivanuşka?! 

— Mănânc, stăpâne, mănânc! Te superi? 

Gospodarul îşi aduse aminte de învoială şi zise: 

— A, nu, băiete, nu! 

Terminând cina gustoasă, Ivanuşka luă ulciorul 
cu vin, îşi turnă un pahar şi, când să-l ducă la gură, îl 
auzi iar pe stăpân: 

— Ce faci, Ivanuşka?! 

— Beau şi eu un păhărel, te superi? 

— A, nu, băiete, nu! 

Văzând că lucrurile merg bine, Ivanuşka îndrăzni 
mai mult: se sculă de la masă, luă din tindă pălăria şi 
bastonul stăpânului, se duse în grajd, scoase afară cea 
mai bună pereche de cai, o înhămă la şaretă şi dădu 
să plece la plimbare prin sat. 

— Unde pleci, omule? îl întrebă stăpânul. 

— Iaca, plec şi eu să mă plimb oleacă, te superi? 

— A, nu, deloc, răspunse stăpânul, deşi era roşu 
de mânie. 

Când se întoarse de la plimbare, Ivanuşka 
deshămă caii, îi adăpă, îi duse în grajd şi le dădu ovăz. 
Intră apoi în casă şi puse la loc pălăria şi bastonul 
stăpânului. După aceea îşi aşternu în grajd nişte paie 
şi, ostenit cum era, adormi buştean. 

Aşa trecu aproape anul: când stăpânul îl păcălea 
pe flăcău, când Ivanuşka îl păcălea pe stăpân, dar tot 


53 


Ivanuşka l-a tras pe sfoară mai des, încât stăpânul nu 
mai ştia cum să scape de el mai repede. 

— Nevastă, zise într-o zi gospodarul, hai să-i 
plătim şi să-l lăsăm să plece de la noi. Ne-a mâncat 
sufletul şi ne-a chinuit ca pe hoţii de cai! 

— Dæ’ nu s-a împlinit anul. Vrei să-ţi taie nasul? 

— Uite cum m-am înţeles dăunăzi cu el: să-l ţin 
pân-o cânta cucul. 

— Atunci e bine. Urcă-te în nucul din grădină, iar 
eu o să-l trimit pe Ivanuşka să spargă nişte lemne prin 
preajmă. Când îl vei simţi pe-aproape, să cânţi ca un 
cuc, dar cu grijă, ca nu cumva pârdalnicul de argat să- 
ţi recunoască vocea. 

Zis şi făcut: se urcă stăpânul tocmai în vârful 
nucului, iar nevastă-sa îi zise atunci mieroasă 
flăcăului: 

— Ivanuşka, fiule, du-te, rogu-te, şi sparge nişte 
lemne, să vă pregătesc cina. 

Argatul plecă în grabă, îşi suflecă mânecile, luă 
toporul şi începu să spargă lemne. Deodată auzi din 
vârful nucului: „Cu-cu! Cu-cu!” 

— Aoleu! strigă flăcăul, care nu prea voia să 
plece de la stăpân. 

Lui îi mergea bine: lucra când voia, se plimba cu 
şareta când avea chef, iar stăpânul său nu se supăra 
niciodată sau, mai bine zis, nu îşi arăta supărarea. De 
aceea luă un retevei şi-l aruncă în vârful nucului cu 
toată puterea, ca să alunge cucul. Stăpânul căzu jos 
întocmai ca o nucă bine coaptă. 

— Ce-ai făcut, nenorocitule? ţipă femeia, care 
pândise prin apropiere, ca să vadă ce se va întâmpla. 
Mi-ai omorât bărbatul! 

— Te superi, stăpână? 

— Cum să nu mă supăr, când m-ai lăsat fără 
bărbat?! 

Ivanuşka nu se gândi mult, luă cuțitul şi vru să-i 
taie nasul, după cum fusese învoiala, dar în cele din 

urmă se mulţumi să-i dea peste nas, că prea-l ţinuse 
stăpâna-sa pe sus. Când văzu că a scăpat numai cu 
atât, femeia îi spuse printre lacrimi: 

— Du-te în odaia mare şi acolo ai să găseşti lada 
mea de zestre. Ia din ea trei bulgări de aur şi pleacă. 
Vreau să-mi îngrop bărbatul fără ajutorul tău, căci tu 
l-ai omorât! 

Ivanuşka încărcă pe măgarul său cei trei bulgări 
de aur şi plecă spre casă. Pe drum nu mai putea de 
bucurie că are s-o vadă pe maică-sa şi că nu se 
întoarce ca Ivanuşka prostănacul, ci ca un om ca toţi 
oamenii, cu mintea întreagă şi, în plus, cu trei bulgări 
de aur. Se gândi fericit că bătrâneţile maică-si vor fi 
liniştite şi că ea nu se va mai chinui ca până acum din 
pricina lui. 

Merse el ce merse şi-l prinse noaptea chiar în 
mijlocul codrului. „Ce să fac? se întrebă Ivanuşka. N- 
am încotro. Să-mi caut un loc unde e pădurea mai 
deasă ori iarba mai înaltă, să leg măgarul de un stejar 
şi să încerc să dorm.” 

Dar numai ce îşi pregătise culcuşul şi aţipise, că 
îndată auzi glasuri de bărbaţi. Se ridică atent, se 
furişă în direcţia din care se auzea larmă şi văzu o 
ceată de tâlhari, strânşi în jurul unui foc. Deasupra 
flăcărilor atârna un cazan enorm, în care fierbea un 
bou. În aşteptarea ospăţului, tâlharii ţineau sfat unde 
să-şi ascundă aurul şi încotro să se mai ducă la furat, 
căci ei erau din aceia care-i jefuiau deopotrivă şi pe 
cei bogaţi, şi pe cei săraci. Ivanuşka se căţără binişor 
în stejarul sub care adăstaseră hoţii şi ascultă totul cu 
luare-aminte. 

După ce mâncară şi băură pe săturate, tâlharii 
adormiră fiecare pe unde apucase. Ivanuşka se dădu 
jos tot aşa, tiptil, cum se urcase, încărcă pe unul din 
caii tâlharilor desaga în care puse aurul său şi pe cel 
al hotilor. Dar tocmai când încălecă pe cal, unul dintre 
tâlhari se trezi şi începu să tipe: 


55 


— Hoţii, hoţii! 

Auziţi şi vă minunaţi: hoţi care să strige că li se 
fură ce-au furat! Săriră toţi în picioare, încălecară pe 
cai şi porniră în urmărirea lui Ivanuşka. Flăcăul 
nostru nu mai era însă de mult Ivanuşka prostănacul 
şi să vedeţi ce gând i-a venit! 

Opri calul, trase de pe el desaga cu aur, rupse o 
creangă, o îmbrăcă în haina pe care o scoase în grabă 
de pe el, îi puse deasupra pălăria sa şi le prinse toate, 
bine, în şa. Dacă te uitai din spate, puteai jura că e un 
călăreț adevărat, mai ales că era noapte, iar luna abia 
răsărise. Apoi lovi calul cu o nuieluşă şi acesta porni 
ca vântul. Tocmai atunci începură să se audă 
apropiindu-se şi tâlharii care îl urmăreau pe flăcău. 

Ivanuşka se ascunse îndată după un copac 
bătrân. Hoţii trecură pe lângă el, nevăzându-l, chiuind 
şi ţipând: 

— Uite-l, e în faţă! După el! şi începură să-şi 
slobozească pistoalele în haina şi pălăria lui Ivanuşka. 

Bietul cal se sperie şi începu să alerge 
nechezând. Cât or fi fugit ei aşa, flăcăul nostru n-a 
mai aflat. Aruncă în spinare desaga cu aur şi se 
înapoie să-şi ia măgarul, care tremura tot de spaimă. 
Ivanuşka îl mângâie ca să-l liniştească, apoi îl încărcă 
fără grabă cu desaga doldora de aur, îl luă de 
căpăstru şi porni pe alt drum decât cel pe care 
fugiseră tâlharii. Măgarul mergea cuminte în spatele 
stăpânului. Parcă se deşteptase şi el o dată cu flăcăul. 

După vreo două-trei zile ajunseră în satul lui 
Ivanuşka. Pe când intrau pe uliţa unde-i era casa 
părintească, Ivanuşka o văzu încă de departe pe 
maică-sa, care stătea în poartă, tot uitându-se lung, să 
vadă de nu i se întoarce feciorul. Când îl zări, mai să 
nu-i vină să-şi creadă ochilor. Ivanuşka băgă de seamă 
că, aşteptându-l, maică-sa îmbătrânise într-un an cât 
în zece. 

Mare fu bucuria ei când văzu că i se întorsese 
fiul, dar şi mai mare când îşi dădu seama că Ivanuşka 
nu mai era prostănacul de odinioară, ci un om harnic, 
aşezat şi chibzuit. Atunci ea îşi tinu promisiunea pe 
care i-o făcuse când îl trimisese la pădure după 
vreascuri şi curând îi găsi o fată pe măsura lui: 
frumoasă, muncitoare, cuminte. Şi făcură o nuntă ca-n 
poveşti, unde s-a tot băut şi s-a mâncat şi poate, nici 
acum, după ce v-am spus povestea, nu s-o fi terminat. 

Ivanuşka şi bătrâna vrăjitoare 


TRĂIAU ODATĂ, într-un sat de pescari, o femeie 
necăjită şi băieţelul ei pe care-l chema Ivanuşka. Şi 
era într-atât de neastâmpărat, încât niciodată n- 
asculta de poveţele maică-si, n-o ajuta la treabă şi nici 
măcar nu voia să rămână cuminte acasă, atunci când 
ea pleca la muncă. 

Într-o zi, înainte de a pleca la treabă, femeia îi 
spuse: 

— Ivanuşka, fiule, eu trebuie să plec. Tu spală-te, 
îmbracă-te, dă de mâncare la pui şi la purcei. Uite, 
aici ai turtă şi lapte, mănâncă pe săturate, joacă-te 
prin ogradă, dar fii cuminte! Poţi să ieşi chiar pe uliţă, 
dacă vrei, dar, fiule, să nu te depărtezi prea mult şi să 
ai grijă de casă. 

Ivanuşka ascultă tot ce-i spuse maică-sa, dar de 
făcut, făcu tocmai pe dos. Îndată ce maică-sa plecă, îi 
lăsă pe bieţii puişori şi purceluşi de izbelişte, iar el se 
duse în fugă la Dunăre. La mal erau trase mai multe 
bărci. Ivanuşka sări în prima din ele şi se plimbă până 
se plictisi, apoi se aruncă în apă şi începu să se 
scalde. Deodată, se iscă parcă din senin un vânt 
năprasnic ce se transformă curând într-o adevărată 
furtună. Cu greu reuşi Ivanuşka să se urce înapoi în 
barca pe care valurile o împinseră tocmai în mijlocul 
Dunării. Furtuna şi valurile duceau tot mai departe 
barca, spre inima Deltei, în stufăriş. Când furtuna se 
mai potoli, era de-acum miezul nopţii şi se lăsă un 
întuneric aşa de negru, nu se vedea la doi paşi. 
Ivanuşka se pomeni singur-singurel în împărăţia 
ţânţarilor, care îl înţepau fără milă. Abia după ce se 
crăpă de ziuă şi se auzi orăcăitul broaştelor, ţipetele 
rațelor sălbatice şi ale altor păsări care viețuiesc în 
Deltă, băiatul îşi dădu seama unde se află şi se 
înspăimântă. Se ghemui pe fundul bărcii şi începu să 

plângă în hohote. Bătrâna vrăjitoare, care îşi avea 
sălaşul pe un plaur”, îi auzi plânsul, veni în grabă şi-i 
zise: 

— De ce te smiorcăi, băiete? Mai bine vino la 
mine, să-ţi dau de mâncare şi să-ţi potolesc setea. 

Vrăjitoarea îi vorbise blând, cu glas prefăcut, dar 
cum se apropie Ivanuşka de ea, îl înhăţă şi îl băgă 
într-un sac. Apoi ridică sacul pe umeri şi-l duse la ea 
acasă. Era o vrăjitoare îngrozitor de pocită, cu nasul 
mare şi cu urechile clăpăuge, plină de bube şi de păr; 
dar copiii ei erau încă şi mai urâţi, nişte dihănii negre 
şi fioroase, cu coarne şi coadă. 

Ajunsă acasă, vrăjitoarea se uită la Ivanuşka 
iscoditor, apoi îl închise într-o cuşcă şi-i spuse: 

— O să te ţin aici, şi o să te silesc să mănânci 
mult, până când o să te îngraşi. Atunci o să te pun la 
frigare şi o să te dau copiilor mei să-şi astâmpere 
foamea. 

Ivanuşka începu să plângă şi să se văicărească, 
dar de scăpat nu putu scăpa. Vrăjitoarea îl lăsă închis 
în cuşcă, se duse la barca lui, se aşeză în ea şi plecă 
să se plimbe prin stufărişuri. Merse ea ce merse şi, 
deodată, văzu o fetiţă care spăla rufe. Se apropie de 
ea tiptil, o înhăţă şi o vâri în acelaşi sac în care-l 
băgase şi pe Ivanuşka. O duse şi pe ea la colibă, unde- 
i zise: 

— Ai să stai şi tu tot în cuşcă! 

Dar, înainte de a face asta, hoaşca de vrăjitoare 
îşi dădu seama că nu i-ar strica s-o ajute cineva la 
treburile casei şi atunci se răzgândi: 

— Dacă ai să fii ascultătoare şi supusă, am să te 
las prin curte să mături, să speli, să găteşti. 

Alionuşka, fiindcă aşa o chema pe fetiţă, o 
asculta în toate: deretica, spăla, gătea, mătura. 


23 Plaur - insulă plutitoare la suprafaţa apei, constituită 
dintr-o acumulare de rădăcini şi stuf (n. red.). 

— Să fierbi, Alionuşka, nişte lături şi să i le dai 
slăbănogului ăla din cuşcă să le mănânce, îi spunea 
vrăjitoarea în fiecare dimineaţă. 

Fetiţa pregătea lăturile, le fierbea, dar le turna, 
fără să vadă bătrâna vrăjitoare, în troaca din care 
mâncau dihăniile ei de copii. 

Pentru Ivanuşka făcea plăcinte pufoase şi bune, 
pe care le ascundea în sân şi i le aducea în taină, 
zicându-i: 

— Mănâncă plăcintele astea anume făcute pentru 
tine, deşi vrăjitoarea mi-a poruncit să-ţi dau numai 
lături. Mie însă mi-e milă... 

— Cum te cheamă? o întrebă într-o zi băieţelul. 

— Alionuşka, răspunse fetiţa. Dar pe tine? 

— Ivanuşka. 

— Rabdă, Ivanuşka, rabdă, că va veni şi vremea 
când vom scăpa de aici. 

Şi aşa trecu o zi, trecură două, trecură nouă... 
Dar iată că, într-o seară, veni bătrâna vrăjitoare şi 
zise: 

— Ia întinde, Ivanuşka, un deget, să-l pipăi, să 
văd dacă te-ai mai îngrăşat. Te-a hrănit bine 
Alionuşka? 

Băiatul întinse degetul mic de la mâna dreaptă. 
Vrăjitoarea îl pipăi şi zise bucuroasă: 

— Ţi-a venit timpul! Te-ai îngrăşat destul. O să te 
frig pentru copiii mei. Alionuşka, aprinde focul în 
sobă! Până s-o încălzi, o să mă culc niţel, că tare-s 
ostenită. 

Fetiţa aprinse un foc zdravăn. Vrăjitoarea se 
culcă şi îndată adormi buştean. Când văzu asta, 
Alionuşka băgă cu grijă mâna sub perna scorpiei şi luă 
de acolo cheia cuştii. Apoi fugi, îi dădu drumul lui 
Ivanuşka şi-i zise în şoaptă: 

— Mai repede, s-o legăm pe vrăjitoare de mâini 
şi de picioare, să-i facem vânt în sobă şi după aceea să 
fugim cu barca! 

Zis şi făcut. O legară pe baborniţă de mâini şi de 
picioare, o înfăşurară de câteva ori într-o cârpă mare 
cam cât un cearşaf şi o împinseră cu toată puterea în 
cuptor. Pe urmă astupară gura cuptorului cu un 
pietroi, pentru ca hârca să nu poată ieşi, iar ei se 
urcară într-un stejar înalt-înalt şi rămuros şi aşteptară 
să vadă ce se întâmplă. Curând sosiră în fugă copiii 
vrăjitoarei. 

— Hmm! Ce frumos miroase! 

Dădură la o parte pietroiul de la gura cuptorului 
şi văzând carnea rumenită strigară: 

— Hai să-l mâncăm pe Ivanuşka! 

Întinseră masa în curte, la umbra stejarului în 
care se ascunseseră Ivanuşka şi Alionuşka. Infulecară 
care mai de care, gata să crape de atâta lăcomie. Apoi 
se întinseră toţi pe iarbă, lăudându-se: 

— Ce grozav ne-am săturat! Bună-i carnea de 
băiat! 

Alionuşka şi lIvanuşka nu mai răbdară şi se 
dădură de gol: 

— Vai, amar v-aţi păcălit! Vrăjitoare-aţi înghiţit! 

— Cine vorbeşte acolo? întrebară copiii scorpiei. 

Uitându-se spre vârful stejarului, văzură scufiţa 
roşie a fetiţei şi pantalonaşii albaştri ai băieţelului. 

— Aha! Voi eraţi! Nu ne mai scăpaţi! 

Începură să se caţăre pe scara care rămăsese 
sprijinită de stejar, dar nu le fu dat să ajungă prea 
sus, pentru că Ivanuşka şi Alionuşka scuturară scara 
şi apoi o traseră spre ei. Atunci copiii vrăjitoarei 
începură să roadă cu dinţii lor ascuţiţi trunchiul 
stejarului. Cei doi din stejar văzură treaba asta şi-şi 
spuseră înspăimântați: 

— Acum s-a zis cu noi! 

Deodată însă zăriră zburând deasupra lor nişte 
gâşte albe-albe şi le strigară: 

— Gâşte cu aripi de nea! Dacă-n zbor ne veţi lua 
şi acasă ne veţi duce, vă vom da porumb de-ăl dulce! 

Gâştele însă nu îi auziră şi zburară mai departe. 
lată că apoi trecură alte gâşte, de astă dată cenușii. 
Ivanuşka iar începu să strige: 

— Ei, voi, gâşte cenuşii! Ajutaţi-ne! Pân-acasă de 
ne-oţi duce, vă vom da porumb de-ăl dulce! 

Alionuşka strigă şi ea la fel. 

Gâştele poposiră atunci pe crengile stejarului. 
Una dintre ele îl luă pe lIvanuşka, alta o luă pe 
Alionuşka şi, fâl, fâl, se ridicară în înaltul cerului. 

În clipa următoare stejarul se prăvăli peste copiii 
vrăjitoarei şi îi făcu una cu pământul. 

Zburară cât zburară gâştele cenuşii şi-l lăsară pe 
Ivanuşka tocmai pe acoperişul casei sale. Mama lui, 
săraca, îl căutase între timp peste tot, prin casă, prin 
ogradă, pe uliţe, prin fântâni şi-i întrebase pe vecini 
cu lacrimi în ochi: 

— N-aţi văzut un băieţel cu pantalonaşi albaştri, 
cu păr blond nepieptănat şi pe faţă nespălat? Este 
Ivanuşka al meu! Unde umblă teleleu? 

Dar nimeni nu-l mai văzuse şi nici nu mai auzise 
nimic despre el. 

Tocmai în acea zi, buna femeie îi chemase la ea 
acasă pe toţi copiii din sat - prietenii de joacă ai lui 
Ivanuşka. Anume pentru asta făcuse multe bucate şi 
mai ales turtă dulce care-i plăcea mai mult lui 
Ivanuşka: voia ca, mâncând, copiii să-şi aducă aminte 
de fecioraşul ei. 

Când gâştele îl lăsară pe Ivanuşka pe acoperişul 
casei, maică-sa tocmai începuse să împartă ceea ce 
pregătise. 

— Tu, ce-alergi ca un prâsnel, ia un rumen 
colăcel! Tu, ca să-ţi aduci aminte, gustă oleacă din 
plăcinte. lar tu, băieţel, ia un covrigel, uită-te prin el, 
doar-doar ai să-l vezi pe Ivanuşka! 

Iar Ivanuşka odată strigă de pe acoperiş: 

— Turtă dulce de mălai, mie, mămucă, nu-mi dai? 

— Aţi auzit ceva, tresări maică-sa, sau mi s-a 
părut mie?! 

— Nu, n-am auzit nimic! răspunseră copiii. 

Mama lui Ivanuşka începu din nou să împartă 
bunătăţile şi să se tânguie: 

— Băieţelul meu iubit, unde-o fi el acum? Of, ce 
amărâtă sunt... Oare am să-l mai văd vreodată?... 
Luaţi, copii, turtă dulce, colăcei, râdeţi şi vă zbenguiţi, 
de-al meu fiu să v-amintiţi! 

— Turtă dulce de mălai, mie, mămucă, nu-mi dai? 
strigă, de data asta mai tare, Ivanuşka. 

Atunci femeia aruncă o privire spre acoperişul 
casei şi-l văzu acolo pe băieţelul ei. Şi tare se mai 
bucură. 

— Unde-ai fost? De unde vii? 

Apucă în graba mare o scară şi-l cobori de pe 
acoperiş. Şi fu cât pe-aci să-i tragă o bătaie, 
amintindu-şi câte a trebuit să îndure din cauza 
neascultării lui. 

— Stai, mămucă, nu mă bate! C-am să-ţi spun 
câte am văzut şi-am pătimit, fiindcă nu te-am ascultat, 
zise Ivanuşka în grabă. 

Apoi începu să povestească cu lacrimi în ochi 
cum nu a ascultat-o el pe maică-sa, cum s-a dus la 
Dunăre, cum a luat o barcă şi s-a plimbat cu ea, cum a 
început furtuna şi barca a ajuns departe, în Deltă, 
până la marginea plaurului unde trăia vrăjitoarea cea 
rea, cum au vrut copiii acesteia să-l mănânce şi cum a 
reuşit să scape datorită Alionuşkăi şi gâştelor cenuşii. 
Şi copiii şi mama băiatului ascultau şi se mirau. 

Intre timp ajunse şi Alionuşka la ai săi, adusă de 
gâştele cenuşii. Doar că ea era o fată cuminte, 
ascultătoare şi deşteaptă: numai aşa reuşise să se 
descotorosească de bătrâna vrăjitoare şi să-l scape şi 
pe Ivanuşka cel neascultător, care, din ziua aceea, 
niciodată n-a mai ieşit din cuvântul mamei sale. 

Căpitanul Protopei şi fata de împărat 


A FOST ODATĂ un împărat care avea o fată. 
Despre frumuseţea ei se dusese vestea peste mări şi 
tări. Dar, într-o zi, prinţesa fu răpită, îmbarcată pe o 
corabie şi dusă cu sila pe meleaguri necunoscute. De 
atunci nimeni nu mai află nimic despre ea. Împăratul 
dădu sfoară în ţară că, aceluia care o să-i aducă fata, 
are să i-o dea de nevastă şi, pe deasupra, chiar 
jumătate din împărăție. 

Nici un tânăr de neam nu se încumetă la o treabă 
atât de primejdioasă. Asta ar fi însemnat să pleci 
peste mări şi oceane, să înfrunţi furtuni şi primejdii de 
neînchipuit, să navighezi spre locuri neştiute. Nu, asta 
nu era de ei!... 

Iată că într-o zi se înfăţişă împăratului un tânăr 
şi-i zise: 

— Luminăţia-voastră, sunt căpitanul Protopei şi 
vreau să încerc să vă găsesc fata. Dar, rogu-vă, pentru 
asta, să-mi daţi o corabie, oameni viteji şi armele de 
care am nevoie. 

Împăratului, şi mai ales împărătesei, care se 
ţinea tare fudulă, nu le-ar fi convenit deloc ca, în caz 
de izbândă, să dea fata şi jumătate din împărăție unui 
oarecine, ca mai toţi supuşii împărăției. Era Protopei 
tânăr, voinic şi frumos, dar îi lipsea obârşia înaltă, nu 
era de neam. În cele din urmă însă împăratul, din 
dragoste pentru fată, dar împotriva voinței 
împărătesei, se învoi ca Protopei să încerce să-i 
găsească fiica. 

— Fiica mea va fi nevasta celui care o va salva, 
zise el. 

Porunci apoi să fie pregătită de călătorie cea mai 
bună corabie din împărăție, împreună cu tot ce mai 
ceruse Protopei. Căpitanul alese oameni de nădejde, 
ca să-l însoţească, marinari încercaţi, ce străbătuseră 

mări şi oceane. Printre ei se nimeri însă şi unul care 
avea gânduri ascunse, invidios pe Protopei, la gândul 
că acesta, într-adevăr, s-ar putea însura cu fata de 
împărat şi va stăpâni, cu timpul, împărăţia. 

Multe greutăţi mai înfruntară ei pe mări şi 
oceane, dar în cele din urmă ajunseră în ţara unde 
fata de împărat era închisă într-un palat cu totul şi cu 
totul de cristal. 

Pe înserat, corabia acostă într-un loc de unde nu 
putea fi văzută de către străjerii palatului. Căpitanul 
hotări să plece într-acolo însoţit de câţiva dintre cei 
mai vrednici marinari. 

— Pe mine nu mă iei? îl întrebă omul cel invidios, 
care Între timp, prin  prefăcătorie,  câştigase 
încrederea lui Protopei şi devenise slujitorul său. 

— Nu. Tu rămâi aici, să ai grijă de corabie, aşa 
încât să putem pleca îndată ce aducem fata: nu cumva 
să ne ajungă din urmă străjerii cu corăbiile lor. 

Protopei şi ceata sa de voinici coborâră pe mal şi 
se furişară spre palatul de cristal, unde domnea, ca de 
obicei, liniştea. Paznicii, care tăifăsuiau, care jucau un 
joc ce semăna cu şahul de la noi, care şedeau cu 
suliţele culcate lângă ei, toropiţi de căldură şi 
plictiseală. Erau totuşi mulţi şi Protopei se gândi că e 
mai bine să aştepte sosirea nopţii, ca să-i poată ataca 
prin surprindere. Până atunci se ascunseră într-o 
pivniţă din curtea palatului. Când se întunecă de-a 
binelea şi luna încă nu răsărise, marinarii se 
despărţiră în mici cete şi năvăliră pe neaşteptate 
peste paznicii care stăteau pâlcuri-pâlcuri în jurul 
palatului. Paznicii încercară să se împotrivească, dar 
fură repede legaţi fedeleş şi aruncaţi în pivniţa în care 
mai înainte aşteptaseră Protopei şi ai săi. La intrarea 
palatului, garda era însă şi mai numeroasă şi alcătuită 
tot din oameni voinici şi viteji, gata să-şi dea şi viaţa 
pentru împăratul lor. Dar mai voinici şi mai viteji ca 
Protopei şi ca oamenii săi tot nu erau! Aşa că, până la 

urmă, marinarii îi dovediră şi pe aceştia, îi legară şi îi 
închiseră şi pe ei în pivniţă. Apoi căpitanul intră în 
palat şi se duse drept în odaia unde era fata de 
împărat. Aceasta se trezise din cauza larmei şi aştepta 
înspăimântată să afle ce se întâmplă. Protopei îi spuse 
că e trimis de tatăl ei s-o salveze. Când auzi asta, 
prinţesa se bucură nespus şi se apropie încrezătoare 
de el, mai ales că vocea îi păruse a unui om de treabă. 

Protopei o luă de mână şi o conduse afară din 
palat. Apoi îşi strigă oamenii şi fugiră cu toţii spre 
corabie. În acest timp de după dealuri răsări luna. 
Fata se uită cu luare-aminte la Protopei şi îl îndrăgi 
pentru toată viaţa. 

Ajunseră lângă corabie când ea îşi dădu seama 
că în graba plecării îşi uitase inelul în cameră. Atunci 
Protopei porunci omului său de încredere să o ducă pe 
corabie şi să-l aştepte, până când se întoarce cu 
inelul, iar el fugi cât îl ţinură picioarele spre palatul 
de cristal. Ajunse îndată, intră în camera cu pricina, 
luă inelul, îl puse în buzunar şi fugi înapoi spre 
corabie. Corabia însă ridicase ancora şi plecase. Abia 
se mai vedea la orizont. „De bună seamă, omul meu 
de încredere a hotărât să se descotorosească de 
mine”, gândi Protopei. 

Să plece spre ţara sa nu avea cum. Să rămână în 
împărăţia în care eliberase fata, era prea primejdios. 
De aceea, Protopei trecu munţii şi ajunse în altă 
împărăție. 

Acolo, într-o zi, auzi nişte sunete fermecate ce 
răzbăteau dintr-o casă cu toate uşile şi ferestrele 
deschise. Intră vrăjit înăuntru. În toate camerele erau 
numai armonici, de la cele mai mici până la cele mai 
mari, frumoase cum nu mai văzuse, şi care scoteau 
sunete la cea mai mică adiere de vânt ce intra pe uşi 
şi ferestre. Privindu-le, lui Protopei i se făcu dor de 
meleagurile natale, de cei cu care îşi petrecea 
duminicile şi zilele de sărbătoare. Cuprins de amintiri, 

luă una din acele armonici şi începu să cânte. Îndată 
apărură ca din pământ slugile casei şi îl ameninţară 
cu moartea. 

— N-am vrut să o fur, ci doar să cânt! se apără 
Protopei lăsând jos armonica. 

Slugile însă nu se milostiviră de el, îl legară şi îl 
duseră imediat în faţa împăratului, stăpânul casei- 
minune. Acesta îl întrebă ce caută pe pământurile lui. 
Protopei îi răspunse că e un călător care bate lumea-n 
lung şi-n lat şi îl rugă să-l lase să plece. Dar degeaba. 
Împăratul nu se lăsă înduplecat şi îi zise: 

— O să-ţi dau drumul, numai dacă pe munţii 
aceia golaşi din faţa palatului ai să faci să crească o 
pădure mândră, cea mai mândră din toate pădurile 
împărăției mele. Mulţi au încercat, dar nu au izbutit. 

Trecură trei ani încheiaţi şi iată că pe munţii 
aceia Protopei reuşi să facă să crească o mândreţe de 
pădure. 

Împăratul privi pădurea şi inima i se umplu de 
bucurie. 

— Eşti un om vrednic, Protopei! îi zise el. M-ai 
slujit cu credinţă. Drept răsplată pentru bucuria pe 
care mi-ai făcut-o, îţi dau trei daruri: un cal, un paloş 
şi o floare. 

— Îţi mulţumesc, măria-ta, dar... îndrăzni să 
spună căpitanul, mi-ar trebui mai degrabă o corabie. 

—  Darurile mele îţi vor fi de ajuns! spuse 
împăratul zâmbind în barbă. Ia încalecă tu calul! 

Voinicul încălecă şi calului îi crescură aripi. 

— Şi paloşul? întrebă minunat Protopei. 

— Ia-l. Du-te la stânca cenuşie de colo şi izbeşte- 
o cu el. 

Protopei se duse şi izbi stânca, gândindu-se că 
praful se va alege de paloş, dar mare-i fu mirarea 
când văzu piatra despicându-se în două. 

— Dar floarea? mai vru să ştie el. 

— Iat-o, când ai s-o miroşi, îţi va îndeplini orice 
dorinţă. Acestea sunt tainele darurilor şi să nu le spui 
nimănui. Şi acum hai să ne despărţim, căci îţi citesc 
pe chip că arzi de nerăbdare să ajungi la tine acasă. 

— Mi-ai ghicit gândul, luminăţia-ta, răspunse 
recunoscător Protopei. 

Împăratul îl îmbrăţişă, Protopei îi mulţumi 
pentru daruri, dădu pinteni calului şi iute ca gândul se 
pomeni în ţara sa. Acolo începu să întrebe dacă se 
întorsese fata de împărat şi află că nu. Cu ajutorul 
florii primite în dar îşi înălţă, chiar în apropierea 
curților împărăteşti, un palat mândru cum nimeni nu 
mai văzuse niciodată prin locurile acelea. Apoi începu 
să aştepte sosirea corăbiei care întârziase atâta vreme 
din cauza vântului potrivnic. Dar iată că sosi şi ziua 
când fata de împărat ajunse în sfârşit acasă, însoţită 
de omul de încredere al lui Protopei. Bucuria la curtea 
împărătească fu nesfârşită, iar împăratul zise: 

— Fata mea, aşa cum a fost învoiala, va fi 
nevasta celui care a salvat-o! 

— Eu am salvat-o, spuse ticălosul care-l înşelase 
pe Protopei. 

— Atunci a ta să fie şi să facem nunta! 

Împăratul porunci să fie chemaţi la ospăț toţi 
oamenii de neam şi-l invită şi pe stăpânul palatului 
care-l întrecuse în frumuseţe chiar şi pe al său. 
„Stăpânul nu poate fi decât un om bun, de vreme ce 
duce o viaţă atât de liniştită şi cumpătată”, se gândi 
el. 

La nuntă, mincinosul care spusese că a eliberat-o 
pe fata de împărat stătea la locul cel mai de vază, 
aşezat pe douăsprezece perne. Când îl văzu intrând pe 
Protopei, începu să tremure atât de tare, încât pernele 
de sub el se răzleţiră, căzând una câte una. Împăratul 
îl privea uimit. 

— Protopei este cel care m-a salvat! strigă atunci 
fata împăratului. El s-a întors după inelul pe care îl 
uitasem, când am fugit spre corabie. 

Protopei scoase din buzunar inelul şi o întrebă: 

— Îl recunoşti? 

— Da! Acesta este inelul meu! zise prinţesa. 

— Trei ani încheiaţi am muncit din greu ca să-mi 
răscumpăr îndrăzneala de a mă fi întors după el, îi 
mărturisi Protopei. 

Împăratul porunci ca ticălosul slujitor să fie dat 
pieirii, iar prinţesa să se mărite cu căpitanul Protopei 
şi să se mute în palatul pe care acesta şi-l înălţase 
aproape peste drum de cel împărătesc. 

Trăită ei cât trăiră, Protopei însă nicicum nu 
reuşi să câştige bunăvoința împăratului şi mai ales a 
împărătesei, căci luminăţiile lor nu-i puteau ierta 
faptul că nu e de neam mare şi că se dovedise mai 
viteaz şi mai curajos decât toţi tinerii prinți şi curteni. 
Azi aşa, mâine aşa, până când împăratul porunci ca 
Protopei şi soţia sa să se mute într-o cocioabă. 

lată însă că un împărat vecin veni cu război 
împotriva împăratului-socru. Protopei o rugă pe 
tânăra lui nevastă să meargă la tatăl ei să-l înduplece 
ca şi el să fie lăsat să lupte. Cu greu o ascultă 
împăratul, dar până la urmă se învoi. Porunci să fie 
scos din grajd cel mai răpciugos cal şi dat ginerelui. 
Protopei îl încălecă, dar arăta aşa de jalnic, încât toţi 
ceilalţi oşteni începură să râdă în hohote: 

— Uite cine merge să ne ajute! 

Protopei se târî cum putu în urma oastei, până 
dădu de o mlaştină în care îşi lăsă calul primit de la 
socru-său. Apoi îşi chemă calul înaripat şi, într-o clipă, 
îi ajunse pe ceilalţi, îi întrecu, tăie o groază de 
duşmani cu paloşu-i fermecat, pe ceilalţi îi puse pe 
fugă şi se înapoie în mlaştină. Acolo descălecă şi se 
transformă iar în ginerele oropsit de care râdeau toţi 

curtenii, ţinând isonul împăratului. Când oştenii îl 
văzură, începură să-l batjocorească: 

— Tot aici stai? Noi i-am învins pe duşmani, iar 
tu nici măcar n-ai putut ajunge pe câmpul de luptă! 

Apoi alţi duşmani veniră asupra împărăției, pe 
care tot Protopei, neştiut de nimeni, îi învinse; chiar 
năvălitori şi mai cruzi îi călcară, dar Protopei salvă 
ţara şi de astă dată. 

Într-una din zile, fata împăratului îl întrebă: 

— Spune-mi, Protopei, cum de ai câştigat atâtea 
războaie? În ce îţi stă puterea? 

Deşi cel care îi dăduse cele trei daruri îi 
poruncise să nu mărturisească nimănui despre 
secretul lor, Protopei nu răbdă să nu-i spună: 

— Aşa cum ştii, am muncit trei ani ca să-mi 
răscumpăr vina de a fi intrat în casa-minune, casa cu 
armonici. Drept răsplată pentru slujba mea 
credincioasă, am primit trei daruri... 

Şi îi povesti de-a fir-a-păr ce şi cum. Toate 
acestea le auzi însă şi bătrâna împărăteasă şi, chiar în 
noaptea aceea, puse în locul sabiei fermecate o alta 
obişnuită, dar asemănătoare. Calul şi floarea, oricât 
încercă, nu reuşi să le găsească. 

Când începu un nou război, Protopei văzu că 
sabia lui nu mai are puterea fermecată dinainte, dar 
se luptă vitejeşte şi birui din nou. 

După victorie, cu ajutorul calului înaripat, se 
înfăţişă împăratului de la care primise cele trei daruri: 

— Am greşit, luminăţia ta. I-am spus soţiei în ce 
îmi stă puterea în luptă şi sabia nu mai taie. 

— Într-adevăr, mi-ai încălcat porunca. Totuşi, 
pentru că ţi-ai recunoscut greşeala, te voi ajuta. Ţine 
aceste trei flori. Mirosind-o pe cea galbenă, vei trece 
în zbor munţii. Pe cea roşie, te vei putea transforma în 
orice fel de vieţuitoare sau plantă; îmbătându-te de 
parfumul celeilalte, îţi vei recăpăta tinereţea. Nu uita 
ce ţi-am spus: nici un cuvânt nimănui! 

Mirosi Protopei prima floare şi trecu în zbor 
munţii, ajungând acasă. Intre timp, fiica de împărat 
începuse să-i ducă dorul şi tot întreba cum ar putea 
să-l găsească. Auzind asta, Protopei mirosi floarea cea 
roşie. El se transformă într-un armăsar focos şi se 
duse în grajdul unei bătrâne, care era tare săracă. 
Când îl văzu, femeia nu mai putu de bucurie şi se 
gândi să-l vândă împăratului, ca să primească mulţi 
bani. Împăratului îi plăcu mândreţea de cal şi se învoi 
pe loc să-l cumpere. Dar împărăteasa ceru ca bidiviul 
să fie ucis. Până la urmă, împăratul trebui să asculte 
de rugăminţile nevesti-si şi dădu calul pe mâna unui 
servitor credincios, ca să-l omoare. Tare milă îi era 
servitorului de aşa mândreţe de cal, dar fu obligat 
totuşi să-l ia şi să-l ducă în locul unde erau ucişi 
tâlharii şi alţi răufăcători. Pe drum, calul începu să-l 
roage cu glas omenesc: 

— Când m-or lovi călăii peste bot, tu să fii atent 
şi să ridici de jos dintele care o sară primul şi să-l 
îngropi în faţa ferestrei de la camera împărătesei. 

Servitorul aşa şi făcu. Chiar a doua zi, în acel loc 
se înălţă un măr. Când îl văzu, împărăteasa iar se 
duse la împărat şi ceru ca pomul să fie tăiat. 

— Ce te-a apucat, femeie?! M-ai pus să omor 
frumuseţe de cal, acum mă pui să tai acest măr 
minunat? Ajunge! 

Până la urmă, ca să scape de gura ei, împăratul îl 
chemă pe acelaşi servitor şi îi porunci să taie mărul. 
Când servitorul se apropie de măr, acesta îi zise cu 
glas omenesc: 

— Când m-or dobori cu topoarele, să iei prima 
aşchie, care va sări din mine, să n-o dai şi să n-o arăţi 
nimănui. Apoi, când împărăteasa s-o duce să se 
scalde, să arunci aşchia în apă. 

Servitorul făcu întocmai cum îl rugase mărul: 
când împărăteasa se duse la scăldat, aruncă aşchia în 
apă. Îndată aşchia se prefăcu într-un răţoi mare, 

frumos, cu pene strălucitoare. Când îl văzu, 
împărăteasa dădu să-l prindă, răţoiul însă înota mai 
repde şi tot spre mijlocul lacului, unde apa era foarte 
adâncă. Şi o tot purtă aşa, până când împărăteasa îşi 
pierdu puterile şi se înecă. Răţoiul ieşi la mal şi 
Protopei îşi reluă chipul său adevărat, căci chiar el era 
răţoiul. Se duse apoi la curţile împărăteşti unde îl 
aştepta fata de împărat. 

Şi au trăit ei mulţi ani în pace şi fericire. Când 
începură să îmbătrânească, Protopei îşi aduse aminte 
de a treia floare, cea albă, care îţi reda tinereţea. A 
găsit-o, a mirosit-o împreună cu soţia sa şi aşa au 
devenit iarăşi tineri cum erau când s-au văzut întâia 
oară. 

Şi astfel, poate că mai trăiesc şi astăzi, dacă nu 
cumva au rătăcit floarea fermecată. 

POVEŞTI MACEDONENE 


Ciobanul şi cele trei zâne 


ÎN TIMP CE-ŞI PĂŞTEA OILE într-un luminiş de 
pădure, lângă un râu, un tânăr cioban văzu trei fete 
frumoase  scăldându-se în undele limpezi şi 
mângâietoare. Ochii ciobanului rămaseră aţintiţi la 
frumuseţea fără de seamăn a celor trei fete. 

„Ah, de ce nu sunt mai aproape, îşi zise el, mai 
aproape de râu, să pot fura pe una din frumoasele 
astea”... 

Se scăldară fetele cât se scăldară, apoi se 
îmbrăcară şi apucară poteca pădurii, iar flăcăul se 
uită în urma lor până le pierdu din privire. 

A doua zi, cu noaptea-n cap, ciobanul îşi aduse 
mioarele lângă râu, iar el se ascunse după un tufiş, ca 
să le poată privi în voie cum se scaldă. Nici nu răsări 
bine soarele şi cele trei fete iar veniră la scăldat. Şi nu 
ştiu cum se făcu, dar flăcăul nostru nici de data asta 
nu găsi mijlocul şi locul cel mai prielnic să fure 
vreuna. Tot i se părea că se află prea departe şi prea 
lăturalnic de ele. Aşa că se alese doar cu un fluierat a 
pagubă. 

A treia zi, însă, ciobanul se ascunse chiar în 
tufişul de lângă scăldătoare, hotărât să nu mai dea 
greş. Cum răsări soarele, cum se arătară şi cele trei 
frumoase - vesele, puse pe râs şi hârjoană. Işi 
scoaseră nerăbdătoare rochiile şi intrară în apă să se 
scalde, în timp ce ciobanul stătea pitit şi se tot 
socotea cum să pună mâna pe una din ele. Dar oricât 
îşi bătu el capul, nu putu să născocească ceva mai 
acătării. În cele din urmă se lumină la faţă: o să le ia 
hainele şi lăsându-le aşa, goale, s-ar putea să tragă un 
folos din toată treaba asta. Numai să vină şi să se 

roage de el, ştie el ce are de făcut! Şi, cât ai clipi, se 
repezi şi le înşfăcă hainele. 

Când văzură fetele una ca asta, se făcură roşii ca 
para focului, şi din mijlocul râului, unde se aflau, 
începură să se roage de el să le înapoieze rochiile, că 
i-or face un mare bine în schimb. Atât a aşteptat 
ciobanul. 

— Vă dau hainele, le zise el, numai dacă una din 
voi mă ia de bărbat. Altfel, să ştiţi că le dau foc şi n- 
aveţi decât să mergeţi goale acasă. 

— Vrei cu tot dinadinsul ca una din noi să-ţi fie 
nevastă. Bine, flăcăule, fie şi-aşa, dar află că noi nu 
suntem pământene, noi suntem zâne, trei zâne surori. 
De aceea nu se cuvine una ca asta, şi-apoi să ştii că 
nu-i nici-o pricopseală să iei de nevastă pe vreuna din 
noi, îi ziseră ele. 

— Orice-aţi fi voi, nu-mi pasă defel. Numai aşa vă 
dau hainele. 

Văzând că n-o scot la capăt cu el, îi ziseră: 

— Bine, băiete, alege-ţi pe una dintre noi şi dă-ne 
rochiile să mergem acasă, că tare departe mai stăm. 

Când auzi acest răspuns, ciobanul o alese pe cea 
mai mică. Atunci surorile mai mari îl luară de-o parte 
şi, la despărţire, îi spuseră să nu-i mai dea rochia, că 
altfel va rămâne fără nevastă, fiindcă în ea e toată 
puterea zânei. Îl sfătuiră să-i dea altă rochie. 

Flăcăul nostru băgă la cap vorbele astea, înapoie 
rochiile celor două surori mai mari şi acestea se 
mistuiră ca aburul din faţa ochilor săi. Apoi o prinse 
de mână pe sora cea mică, o duse acasă la el, o 
primeni în haine lumeşti şi se alese astfel cu-o 
nevastă-zână, cea mai frumoasă dintre toate 
frumoasele lumii! 

Şi a trăit ciobanul în bună înţelegere cu zâna 
aproape un an încheiat, până când le veni rândul să 
meargă la o nuntă. Aci se prinseră în horă toate 
nevestele satului. Doar zâna şedea singuratecă, de o 

parte. Oamenii ar fi vrut s-o vadă şi pe ea prinsă în 
horă, dar zâna nu putea, chipurile, să joace decât în 
rochia sa de zână. Şi atunci, la rugăminţile tuturor, 
ciobanul nu mai avu încotro, îşi călcă pe inimă şi se 
duse acasă, luă rochia de unde era ascunsă şi o aduse 
la nuntă. Inainte de a o da nevesti-si, omul avu grijă să 
închidă toate uşile şi ferestrele. 

Când se prinse zâna în joc şi când începu să 
învârtească „hora zânelor”, toată lumea cu mic, cu 
mare, rămase cu gura căscată! Nimeni nu mai văzuse 
aşa ceva. lar când îşi încheie jocul, veni în faţa 
bărbatului său, îi întinse mâna şi-i zise: 

— Rămâi cu bine, omule! 

Apoi se mistui prin hornul casei! 

Când văzu una ca asta, bietul om strigă în urma 
ei: 

— Te credeam nevastă de treabă! Spune-mi, 
barem, unde să te caut, măcar o dată să te mai văd! 

— Să mă cauţi, îi răspunse ea, în satul 
Kuşkundalevo, dacă ţii să mă afli. 

Şi-şi văzu de drum prin nori. 

Într-o bună zi, omul nostru o porni la drum lung. 
Trecu prin sate şi oraşe nenumărate, întrebând în 
dreapta şi-n stânga de satul Kuşkundalevo. Dar pe 
oricine întreba, se minuna de numele ăsta ciudat şi 
nimeni nu era în stare să-i spună unde se află satul 
acela. Bătu omul nostru toate drumurile, toate satele 
şi oraşele, trecu munţi şi dealuri, străbătu deşerturi, 
doar-doar o găsi satul cu pricina. 

Într-o zi, în timp ce urca pe un vârf de munte, 
ciobanul dădu de un moşneag rezemat de trunchiul 
unui fag. 

— Încotro, nepoate? îl întrebă el pe cioban. Ce 
cauţi tu în pustietatea asta, unde niciodată n-a călcat 
picior de om? 

— Mă mână necazul, moşule, îi răspunse 
ciobanul. Te-aş ruga pe dumneata să-mi spui, dacă 

ştii, poate că ai auzit de-un sat căruia i se spune 
Kuşkundalevo. 

— Trăiesc de două sute de ani, dar de un sat cu 
numele ăsta n-am auzit. Şi nici nu cred să fie în ţara 
asta. Dar ce cauţi tu în satul ăsta, băiete? 

— Cu un an în urmă, moşule, în timp ce-mi 
păşteam mioarele lângă un râu, am zărit trei fete 
scăldându-se. Le-am pândit o zi, două şi a treia zi, 
dimineaţa, le-am înşfăcat hainele şi le-am înapoiat 
numai după ce a mică s-a învoit să mă ia de bărbat. 
Toate bune până aci, dar codanele astea nu erau fete 
ca toate fetele, ci zâne. Şi celelalte surori mi-au spus 
să nu-i dau niciodată rochia, că o să fugă, fiindcă în 
rochiile astea e toată puterea lor. Eu le-am dat 
crezare, ce-i drept, şi am ţinut ascunsă rochia, 
aproape un an încheiat, adică până alaltăieri, când, ca 
să le fac pe plac femeilor din satul meu, i-am dat-o 
nevesti-mi, zânei, s-o îmbrace şi să se prindă în horă 
la nunta ceea, la care ne aflam. Toate uşile şi 
ferestrele le închisesem eu bine şi din vreme, ca nu 
cumva să fugă, numai că uitasem de blestematul ăla 
de horn. Şi cum nu-l astupasem, după ce şi-a încheiat 
jocul, a zburat prin el! Şi dusă a fost. Intrebând-o 
unde s-o caut, mi-a zis că o pot găsi în satul 
Kuşkundalevo. Uite, ăsta mi-e necazul, moşule, dacă 
ştii ceva, spune-mi! 

— De satul ăsta n-am auzit, nepoate, de ce să te 
mint? Da' uite ce zic eu, mai mergi aşa preţ cam de-o 
lună şi-o să dai de un alt moşneag. Du-i multă 
sănătate din partea mea, că-i mai bătrân ca mine, are 
trei sute de ani şi mi-i frate. E împărat peste toate 
sălbăticiunile pădurii. El ar putea să-ţi spună ceva 
despre satul ăsta, îi zise bătrânul, după care se 
despărţiră. 

Merse ciobanul cale de-o lună şi iată că întâlni 
un alt moşneag care şedea lângă un izvor. li dădu 

bineţe şi intră în vorbă cu el, înşirându-i toată 
povestea. 

— Şezi, fătul meu, îi zise bătrânul, până-mi adun 
sălbăticiunile. De la ele o să aflăm de satul pe care-l 
cauţi cu atâta sârg. 

Curând veniră toate animalele pădurii să se 
adape şi se opriră la izvor în faţa unchiaşului. 

— Ascultaţi, voi, leilor şi voi, urşilor, şi voi, 
lupilor, vulpilor, şi voi, toate celelalte sălbăticiuni, ce 
vă întreb eu: voi umblaţi mult, până prin preajma 
satelor şi oraşelor. Spuneţi-mi, nu cumva aţi auzit de 
un sat care se cheamă Kuşkundalevo? 

— N-am auzit, luminate împărate, n-am auzit de 
numele ăsta, îi răspunseră toate fiarele într-un singur 
glas. 

— Vezi, nepoate? Nu se află pe pământul nostru 
sat cu numele ăsta! Dar dacă nu ţi s-a urât de atâta 
drum, uite ce zic eu: mai mergi aşa cale de o lună şi o 
să dai de fratele meu mai mare, care-i împărat peste 
toate păsările văzduhului şi poate că el a auzit de 
satul acela... 

Porni ciobanul din nou la drum şi peste vreo lună 
întâlni în cale pe-al treilea moşneag. 

Era bătrân, bătrân de tot. Acesta era împăratul 
păsărilor. După ce-i dădu bineţe şi-i aduse urări de 
sănătate şi viaţă lungă de la fraţii săi, îi povesti pe 
îndelete toată tărăşenia. Unchiaşul trimise pe loc 
vestitori în cele patru zări după toţi vulturii, şoimii, 
corbii şi toate celelalte păsări, să se înfăţişeze 
neîntârziat la el. Nici nu amurgi bine, şi tot ce era 
păsăret se adună în faţa împăratului, aşteptând 
poruncile acestuia. 

— Ascultaţi, voi, vulturilor, voi, şoimilor, corbilor, 
şi voi, păsări mărunte, nu cumva aţi auzit de un sat 
care se cheamă Kuşkundalevo? 

— N-am auzit până astăzi de un nume ca ăsta, 
luminate împărate! 

— Eh, se vede treaba că nu se află nicăieri... 
auzişi cu urechile tale, nepoate. Nici vulturii şi nici 
celelalte păsări n-au aflat vreodată de el. Eu ce să mai 
zic? Am aproape patru sute de ani şi tot n-am auzit 
până acum de satul ăsta, adăugă bătrânul. 

Dar nici nu-şi încheie bine vorba, că o coţofană 
şchioapă veni înspre împărat. Cum o văzu, acesta o 
întrebă pe loc: 

— Dar tu unde-ai zăbovit atâta, coţofano? 

— Am zăbovit, luminate împărate, pentru că mai 
întâi de toate am rămas şchioapă, în al doilea rând 
pentru că stau foarte departe cu casa - tocmai lângă 
satul Kuşkundalevo, în care trăiesc zânele. Când mi-ai 
dat de ştire să vin încoace, tocmai le treieram nişte 
mei. Tot atunci o nenorocită de zână m-a lovit peste 
picior şi din pricina durerii n-am mai putut zbura iute 
ca să mă pot înfăţişa la vreme în faţa măriei-tale! 
răspunse coțofana gâfâind. 

— Ei, nepoate, auzişi ce-a zis coțofana? Hai, 
pregăteşte-te de drum. Poţi să te duci, de vrei, cu 
coțofana şi o să-ţi mai dau şi un vultur, pe care să-l 
încaleci, că e cale lungă până acolo. 

— Dacă-mi faci binele ăsta, cinstite împărate, nu 
te voi uita toată viaţa! îi zise ciobanul. 

Împăratul porunci pe loc celui mai mare vultur 
din câţi avea să-l ia pe cioban pe aripile sale. Coțofana 
porni înainte, urmată de vultur şi astfel ajunseră în 
zori la marginea satului cu pricina. Spre norocul lor, 
prima casă în care intrară se nimeri a fi chiar cea pe 
care o căutau. Nici nu intră bine ciobanul pe uşă şi 
cele două surori începură să-l căineze. 

— Aoleu, bietul cumnat! S-a sleit tot umblând şi 
întrebând în dreapta şi în stânga până a ajuns aici ca 
să o găsească pe nevrednica sa de nevastă. După 
atâta chin cât a îndurat bietul om, trebuie să i-o legăm 
de şaua zburătoare şi astfel s-o ducă omul la casa lui. 

Tare se mai minunară cele două surori când 
aflară de la cumnatul lor cum dăduse rochia mezinei. 
Şi cum aceasta zburase pe horn. Le apucase mila 
văzându-l în ce hal ajunsese. 

— Să nu-ți faci griji, cumnate, îi ziseră ele, am 
chibzuit noi bine lucrurile. Acuşica ţi-o legăm de o şa 
în care te vei urca şi dumneata. Să ştii că şaua asta o 
să zboare ca gândul peste cei trei munţi care-ţi stau în 
cale. Odată trecuţi, să nu-ţi mai pese de nimic. Acu' 
vino în casă s-o legăm de şa cât timp mai doarme şi nu 
te simte. Aşa o să poţi fugi mai bine. Când se va trezi, 
va tipa cât o vor ţine bojogii, ca s-o audă calul ei. 
Acesta va veni mâncând pământul ca s-o scape, dar va 
fi prea târziu, fiindcă dumneata vei fi dincolo de cei 
trei munţi şi nu mai are ce-ţi face. Dar ia aminte, dacă 
nu te grăbeşti, să ştii că te prinde calul din urmă, te 
face praf şi-ţi ia şi nevasta înapoi. 

Nici nu apucară să-şi spună bine vorba cele două 
zâne, şi ciobanul nostru încălecă pe şa şi zbură 
împreună cu soaţa sa frumoasă, purtat de vânturile 
puternice stârnite din senin. Tocmai când treceau cel 
de-al treilea munte, zâna se trezi din somn şi începu 
să tipe din răsputeri. In aceeaşi clipă, calul auzi 
chemarea stăpânei sale şi, scoțând flăcări pe nări, se 
repezi ca gândul să-l piarză pe omul nostru. Dar până 
aci îi fuse puterea, pentru că şaua apucase între timp 
să treacă şi de ultima culme. Şi astfel, ciobanul ajunse 
viu şi nevătămat acasă împreună cu nevastă-sa, zâna 
cea mezină. Fără să mai stea mult pe gânduri, el 
aruncă în foc rochia buclucaşă, nu de alta, dar ca să 
doarmă omul liniştit deaci-ncolo. Şi trăi ani mulţi în 
pace şi bună înţelegere cu nevastă-sa, care-i făcu o 
mulţime de fete, tot una şi una. 

Şi de-atunci şi până-n zilele noastre, din fiicele 
astea ale lor se născură şi continuară să se nască cele 
mai frumoase fete din lume. 

Meşterul Michiduţă şi învăţăcelul său 


A FOST ODATĂ o mamă sărmană care avea un 
copil, un singur copil, şi-acela orfan de tată. Il dădea 
la şcoală, el fugea, îl dădea la meserie - iar fugea! 
Într-o bună zi, mergând cu el pe drum şi simțindu-se 
ostenită, femeia se aşeză pe un pietroi să-şi mai tragă 
oleacă sufletul. 

— Of, săraca de mine! Ce să mă fac? se văită 
mama. 

În aceeaşi clipă, în faţa ei apăru un om care o 
întrebă: 

— De ce oftezi, femeie? Ce necazuri ai pe suflet? 
Spune-mi şi mie! Poate ţi-oi da o mână de ajutor... 

— Ce să am! Uite, îmi amărăsc zilele cu copilul 
ăsta. L-am dat de atâtea ori ba la şcoală, ba la 
meserie, dar degeaba. Nimic nu se prinde de el, de 
fiecare dată fuge!... Nu ştiu ce să mă mai fac cu el! 

— Dă-mi-l mie, zise omul, eu sunt meşter iscusit 
şi într-un singur an îl învăţ toate meseriile. 

— Bine, meştere, zise femeia mulţumită că în 
sfârşit i se adună odrasla de pe drumuri. Dar cum te 
cheamă, omule, şi când să viu să-l iau? 

— Mă cheamă OF, răspunse el, iar copilul să vii 
să ţi-l iei la anul, chiar în ziua în care ne aflăm azi: 
Strigi o dată OF şi eu vin numaidecât. 

Ce era să facă femeia? Lăsă copilul în seama 
străinului şi îşi văzu de drum. Meşterul luă copilul de 
mână, îl duse acasă şi începu să-l înveţe tot felul de 
chiţibuşuri. În odaia sa, pe lângă mulţimea de troace 
era şi o grămadă de tigve, tot din alea mărunte. Intr-o 
zi, nevasta meşterului, rămânând singură cu băiatul, îi 
zise: 

— Ia seama la ce-ţi spun eu acum, băiete! Tot ce 
te învaţă omul meu să bagi bine la cap, dar în faţa lui 
să te faci că nu pricepi nimic. Ai înţeles? Că de nu, 

vezi tigvele astea? Sunt ale băietanilor care au fost 
aici înaintea ta. Le-a făcut de petrecanie la toţi, 
fiindcă n-au ştiut să ascundă ce-au învăţat. Tu să faci 
pe prostul, dar să fii cu ochii în patru! Să-i furi 
meseria fără să te simtă. De nu faci aşa, e vai de capul 
tău! 

Copilul a fost numai ochi şi urechi, iar când s-a 
împlinit anul, maică-sa veni în acelaşi loc, se aşeză pe 
pietroi şi strigă: 

— Of, unde eşti? 

Cât ai zice peşte, omul apăru în faţa femeii cu 
băiatul de mână şi-i zise: 

— Ai avut dreptate, nimic nu se prinde de el. E 
greu de cap... 

În drum spre casa lor, copilul zise: 

— Mamă, să ştii că eu am învăţat o mulţime de 
năzdrăvănii, dar m-am prefăcut că nu pricep nimic. Şi 
să ştii că meşterul ăsta nu e om, ci Michiduţă în carne 
şi oase! Acu' eu o să mă prefac într-un taur de toată 
frumuseţea. Dumneata să mă vinzi şi scăpăm 
numaidecât de sărăcie, înţelegi? Să ţii însă la preţ şi 
să ai grijă să păstrezi funia, fiindcă altfel nu mă mai 
vezi niciodată! 

Zis şi făcut. Maică-sa îl vându în târgul de vite şi 
luă un preţ bun, iar băiatul se prefăcu din nou în om. 
Şi tot aşa făcură de câteva ori, până ce adunară 
paralele trebuincioase. 

Odată, când tocmai se prefăcuse într-un cal, un 
cal cum nu se mai pomenise prin partea locului, se 
apropie de ei un om îmbrăcat în straie scumpe. Acesta 
le dădu bani mulţi, dar cu-o învoială: să i se dea şi 
căpăstrul calului. Dar cum femeia nu voia să-l dea cu 
nici-un chip, omul i-l smulse cu de-a sila. Băiatul, 
înțelegând că are de-a face cu Michiduţă, se prefăcu 
în iepure. Atunci dracul se prefăcu în copoi şi se 
repezi pe urmele lui, dar tocmai când era să-l înhaţe, 

iepurele se prefăcu în hulub. Atunci copoiul se 
prefăcu şi el în şoim. 

Hulubul zbură până ajunse în dreptul unei case, 
îşi dete drumul pe horn în jos şi se strecură în odaia 
cea mare,  prefăcându-se într-un măr roşu, 
înmiresmat. Înăuntru erau oameni mulţi. Aceştia se 
minunară şi începură să-l miroasă. Dar mărul pe loc 
se prefăcu în boabe de mei care se rostogoliră pe 
podele. În aceeaşi clipă, Michiduţă se prefăcu într-o 
cloşcă cu doisprezece pui şi începu să înghită boabele 
de zor. Dar sub poala unei băbuţe mai rămaseră două- 
trei boabe. Acestea se prefăcură în vulpe şi cumătra 
vulpe gâtui pe loc puii cu cloşcă cu tot. 

Şi uite-aşa, învăţăcelul se dovedi mai afurisit şi 
mai meşter decât meşterul Michiduţă. 

Motanul cel isteţ 


DUPĂ O NOAPTE de hoinărit prin tot satul, 
înspre dimineaţă, un motan se rătăci de casa unde 
locuia, trezindu-se la marginea unei păduri. Era un 
motan gras, cu o blană stufoasă şi doi ochi verzi, ce 
scăpărau când arunca o privire mai furioasă. Tot 
mergând, se simţi cuprins de o toropeală şi intră să se 
odihnească în primul adăpost care i se păru mai bun. 
Dar unde intrase el, nu era altceva decât vizuina unei 
vulpi. 

— Cine eşti tu? îl întrebă vulpea, care nu mai 
văzuse un astfel de animal până atunci. 

Şiret, motanul nu se pierdu, ci îi spuse iute o 
minciună: 

— Sunt regele motanilor şi, ca să dovedesc 
puterea mea în faţa supuşilor, am jurat că voi mistui 
zece iepuri, zece lupi şi zece vulpi. Am isprăvit cu 
iepurii, cu lupii şi acum sunt în căutarea vulpilor, să le 
mănânc. 

Vulpea, deşi era destul de isteaţă, când auzi cele 
spuse de motan, încremeni şi, schimbând feţe-feţe, 
începu să se bâlbâie: 

— Cruţă-mi viaţa şi-ţi voi fi recunoscătoare! 
Rămâi cât vrei în casa mea. Totul îţi stă la dispoziţie, 
numai cruţă-mi viaţa! 

Şi nici nu aşteptă vreun răspuns şi o luă la fugă, 
îngrozită. Pe drum, se întâlni cu lupul, căruia îi istorisi 
pe nerăsuflate întâlnirea ei cu animalul acela ciudat, 
care se pretindea regele motanilor. Dar lupul, foarte 
liniştit, o încurajă: 

— Ei bine, cumătră vulpe, tocmai tu, regina 
vicleniilor, să te laşi atât de uşor dusă de nas? 

Spuneai că nu-i mai mare decât tine şi că nu-i 
chiar atât de înspăimântător... 

— Vino să te convingi! Să vezi ce privire fioroasă 
are. Te ucide doar cu scânteile ochilor! mai spuse 
vulpea. 

— Să mergem! hotărî lupul. 

Deşi luat pe nepusă masă, motanul nu se pierdu 
cu firea în faţa celor două animale mult mai puternice 
decât el, ci, printr-o nouă viclenie, scăpă şi de data 
asta. Cu un aer măreț, se adresă lupului: 

— Nu ţi-a fost de ajuns, lupule, că ţi-am nimicit 
zece fraţi de-ai tăi? Parcă era vorba să-mi faci rost de 
zece vulpi deodată, nu de una. Aşa ne-a fost vorba 
când ţi-am cruțat viaţa, ucigându-i pe ceilalţi? 

Lupul încremeni în faţa unei asemenea născociri. 
Dar vulpea crezu că fusese trasă pe sfoară de lup, 
fiind înţeles cu motanul. Până să se dezmeticească 
lupul, vulpea se năpusti asupra lui, căci de uluire îl 
părăsiseră şi puterile. 

În timp ce vulpea se încăiera cu lupul, motanul o 
porni liniştit, odihnit şi îndestulat spre casa unde 
locuia el în sat... Dar mai ales fericit, că se dovedise şi 
el, măcar o dată, mai viclean decât cumătra vulpe. 

POVESTE CALMUCÃ” 


Corbul cel rău 


TRĂIAU ODATĂ, într-un bordei, o babă şi moşul 
ei; erau aşa de săraci, că nu aveau absolut nimic în 
afară de bordeiul lor, vârât jumătate în pământ şi 
acoperit cu ceamur” şi ce se mai găsea. Deasupra 
acoperişului creştea în voie, ca în locurile pustii: 
iarbă, spini, bălării de tot soiul şi scaieţi, în care îşi 
încurcau picioruşele păsărelele din stepă. 

Şi iată că, într-o zi, se opri un corb pe bordeiul 
acestor bătrâni. Din întâmplare, se lăsă din zbor 
tocmai într-un mărăcine, cu spini ascuţiţi ca acul. 
Însângerându-se, începu să strige în gura mare, 
spunând vorbe de ocară. Bătrânul ieşi afară şi întrebă: 

— Ce-i cu gălăgia asta pe bordeiul meu? De ce 
înjuri şi blestemi, nelegiuitule? 

Şi corbul, arătându-i laba însângerată, îi ceru cu 
glas mânios să pedepsească imediat mărăcinele de pe 
bordei. 

— Nici gând! îi răspunse bătrânul. De ce să-l 
pedepsesc? Nu este el vinovat că te-ai aşezat tocmai 
acolo. 

Şi când corbul iarăşi începu cu sudălmi şi 
batjocuri,  moşul apucă o prăjină lungă şi, 
ameninţându-l cu ea, îi strigă: 

— Pleacă mai repede de aici, spurcăciune 
blestemată, că te iau acuşi la rost cu prâjina asta, de 
n-ai să te vezi! Păcătosule, cauţi cearta cu lumânarea! 

— Aşaaa?! Binee! zise corbul. [i-o coc eu ţie 
numaidecât! 


24 Calmuc - popor mongol din Regiunea Calmucă, situată în 
bazinul Volgăi (Rusia) (n. red.). 
235 Ceamur - lut frământat cu paie tocate (n. red.). 

Şi-şi luă zborul, croncănind înfuriat: Crrr! Crrr! 
Crrr! 

lar moşul, uitându-se după el, gândi în sine: 
„Merita să-l gonesc. Prea s-a purtat ca o haimana. 
Totuşi, ar fi fost poate mai bine dacă nu mă puneam 
cu el. E un nelegiuit, care aduce numai spaimă şi 
necazuri tuturor. Sunt sigur c-o să mă urmărească 
până-n pânzele albe. Cu un nebun ca ăsta nu-i de 
glumit. Se ştie bine că duşmanul nu doarme 
niciodată”. 

Legănându-se furios în văzduh, pe aripi, corbul 
zbură undeva nu prea departe, unde văzu o capră cu 
iezii ei. O chemă din zbor: 

— Capro! Căpriţo! Căpriţelor! 

— Te-am auzit, răspunse capra, uitându-se în 
sus. Ce vrei? 

— De ce vă amărâţi gura, căpriţelor, cu iarba pe 
care o paşteţi acum? Mergeţi mai bine la bordeiul de 
colo şi o să găsiţi pe acoperişul lui un mărăcine verde, 
frumos şi cu muguri fragezi şi dulci. 

— Mulţumesc foarte mult,  meriţi toată 
recunoştinţa mea şi a iezilor. Pentru toată treaba asta 
însă - strigă cât putu de tare capra, ca să poată fi 
auzită de corb - caută pe altcineva. Noi nu facem aşa 
ceva. Stăpânul bordeiului nu ne-a făcut nimic. De ce 
să-i stricăm acoperişul, urcându-ne pe el? Şi cu 
spinele la fel? Ne mulţumim cu iarba de aici. Drum 
bun, corbule! 

— Daaa?! Acesta vă e răspunsul? Bine, bine! O să 
vă arăt eu şi vouă! O să fiu cu voi mai rău decât o 
năpârcă. 

Şi corbul, înciudat şi mai şi, zbură mai departe, 
în hohotele de râs ale căpriţelor. 

— Crrr! Crrr! ţipă corbul din înălţime, ca dintr- 
un corn, văzând sub el pe pământ o lupoaică; ea-şi 
alăpta puii sub o tufă. 

Şi strigând de acolo, cu voce tare, corbul căută 
să asmută lupoaica împotriva caprei şi a iezilor ei. 

— Lasă-mă în pace! îi răspunse lupoaica. N-am 
nevoie. Sunt ocupată cu copiii mei. Nu mi-i a 
gâlceavă. Mai bine să-ţi vezi de treabă şi nu mai vâri 
zâzanie, c-o să te urască toată lumea. 

— Aşa?! Ah, o să-ţi pară rău! O să-ţi porţi 
păcatul. 

— Păcatul? Care păcat? Pentru că nu-ţi fac pe 
voie? Pentru că nu mă las patimii care te roade? 
Pleacă! Du-te unde a dus surdu' roata şi mutu' iapa şi 
ţine minte să binele cu bine se plăteşte şi răul cu rău 
se răsplăteşte. 

Croncănind înfuriat că nu reuşise s-o convingă 
pe lupoaică să facă aşa cum îi spusese, corbul zbură la 
o herghelie de cai de pe un izlaz. 

— Hei! Herghelegiilor! strigă el către paznici. Vă 
pierdeţi vremea fără rost, ca nişte proşti, păzind nişte 
cai cuminţi. Lăsaţi-i să pască singuri şi veniţi cu mine, 
să vă arăt o lupoaică. Puneţi mâna pe ea şi pe puii ei 
şi luaţi-le blana! 

— Lasă-i să trăiască, răspunse cu o voce plictisită 
unul dintre paznici. Au şi ei dreptul la viaţă, ca orice 
fiinţă. Nu putem lăsa caii nepăziţi. Vrei să pierdem 
vreun cal şi să dăm de bucluc cu stăpânul? 

Auzind răspunsul herghelegiului, corbul crezu că 
înnebuneşte de necaz. 

— Crrr! Crrr! croncăni el ca un turbat. Sunteţi 
nişte proşti, nemernicilor! O să mă plâng stăpânului 
vostru. 

Şi le mai spuse şi alte vorbe urâte, amestecându- 
le cu ameninţări înspăimântătoare. 

— Şi mai tacă-ţi, fleanca, afurisitule! ţipă la el un 
argat. Du-te şi spune-i tot ce ţi-o plăcea! Crezi că 
stăpânul nu te cunoaşte? Că nu ştie cât îţi face pielea? 
Că nu eşti decât un răutăcios plin de fiere şi că nu eşti 
bun decât de răutăţi? 

Şi în huiduielile paznicilor, corbul zbură la 
stăpânul hergheliei de cai, căruia îi ceru să-i dea 
pieirii pe argaţii săi. 

— Să-i omor? răspunse, cam acru, acesta. Dar 
cine îmi mai păzeşte caii? Faci dumneata lucrul ăsta? 

— Va să zică nu vrei? Lasă că te fac eu şi pe tine 
fericit! zise tepos corbul. 

Mânat atunci de o îndărătnică şi cumplită 
încăpățânare în ale răutăţilor, corbul zbură ca o 
furtună la nişte copii, care păzeau o cireadă de 
viţeluşi, şi le zise cu multă blândeţe în glas: 

— Copiilor! Dragii mei copii! Ce staţi şi păziţi 
nişte viței proşti? Copiii trebuie să se joace la vârsta 
voastră. Lată ici, v-am adus o pisicuţă cu puii ei. 
Puneţi beţele jos şi jucaţi-vă până plecaţi acasă. 

— Cum să ne jucăm noi cu pisica? Să lăsăm 
viţeii? Să se împrăştie? Să-i pierdem? Cu ce faţă ne- 
om întoarce deseară, la părinţii noştri? 

— Gogomanilor, proştilor! Fugiţi, să nu vă mai 
văd! O să vă încondeiez eu bine, la mamele voastre, 
aşa cum numai eu ştiu. 

Şi corbul zbură către o casă, unde ştia c-o să 
găsească pe mamele acestor copii. Se apropie şi se 
uită pe fereastră. Inăuntru văzu mai multe femei, cu 
furcile înfipte în brâu, care torceau lână, din nişte 
caiere mari. 

— Ştiţi voi, femeilor, că băieţii voştri, în loc să 
păzească viţeii, se joacă? Şi mai ştiţi că după ce i-au 
pierdut şi i-au găsit, acum i-au amestecat şi nu mai 
ştiu care şi ai cui sunt? Fugiţi repede şi scărmănaţi-i 
niţel, să se înveţe minte! 

— Lasă-ne în pace! Avem treburi mai bune de 
făcut, răspunseră femeile. Uite câtă lână trebuie să 
toarcem, până s-o însera. S-or descurca ei, copiii, şi 
singuri. 

— Aşa vă e vorba? strigă corbul la ele, mai 
supărat parcă decât fusese vreodată în viaţa lui. 

După o clipă de gândire, îşi zise: „Nu mă las. 
Trebuie să mă răzbun pe toţi, fiindcă n-au vrut să mă 
asculte. Cunosc pe cineva care nu se uită la una şi la 
alta şi toate le face dintr-o plăcere nelegiuită. Nu ţine 
seamă de nimic! Răstoarnă şi rupe copacii şi pomii, 
fără alegere, culcă la pământ rodul plugarului, 
dezveleşte casa săracului, ca şi pe a celui bogat, 
scufundă corăbii cu femei, cu copii, cu oameni buni şi 
răi, la un loc, vine de nu se ştie unde şi se duce, nici el 
nu ştie unde. Nu-i poate aţine calea nici muntele, nici 
pădurea, nici apele”. 

Şi corbul, făcându-şi planul să ia lucrurile de-a- 
ndoaselea, acum dete fuga să găsească o furtună, un 
viscol, o vijelie, un uragan... Gura îi era amară de ură 
şi de amarnică sete de răzbunare, de parcă ar fi fost 
otravă. Dând peste un vârtej, îi zise: 

— Vrei să-mi faci un hatâr? 

— Cu dragă inimă. Spune. 

— Du-te, te rog, până în casa de colo! Ai să 
găseşti nişte femei torcând. Distrează-te puţin cu 
caierele lor! 

— Îndată, răspunse vârtejul. 

Şi alergând într-un suflet, ca un nebun, dete 
buzna în casa arătată, smulse caierele din brâul 
femeilor şi învârtejindu-le cu furie de mai multe ori, 
pe hornul sobei, le înnegri mai rău decât cărbunele. 

— Vai şi vai! începură să tipe femeile, văzând că 
nu se mai aleg cu nimic din lâna lor. 

Necăjite şi pline de năduf cum erau, aducându-şi 
aminte de copii, puseră mâna pe furcile de tors şi, 
aţinându-le calea, le traseră o mamă de bătaie, s-o 
ţină minte toată viaţa. 

Supăraţi foc, copiii se răzbunară pe pisică. O 
goniră şi o chinuiră ca nişte neghiobi, lucru despre 
care, auzind stăpânul ei, care era şi al hergheliei de 
cai, se făcu foc şi pară. 

Ca să-şi verse mânia pe cineva, ordonă şi el câte 
douăzeci şi cinci de lovituri la spate fiecărui paznic al 
său. 

Paznicii, înfuriaţi, hăituiră lupoaica, să o ucidă şi 
mai multe nu; lupoaica sfâşie în fugă un ied, iar capra, 
de spaimă, se repezi la bordeiul bătrânilor, găurindu-i 
acoperişul cu copitele şi mâncând, până la unul, 
mugurii şi vârfurile mărăcinilor. 

Şi aşa toate se întâmplară cum a dorit corbul, nu 
însă cum a vrut el la început, ci de-a-ndoaselea. 

Mulţumit peste măsură de felul cum se 
desfăşurase, ca de pe un ghem, cele ce pusese la cale, 
secătura de corb începu a hohoti de râs şi a dănţui ca 
un nebun pe pământ, în copaci, pe case, pe garduri... 
Şi atâta a râs şi a râs, de i-a plesnit inima şi a murit. 

